
INFLUENŢA ENERGIEI SOLARE 


Soarele este o sursă de energie vie pentru întregul 
sistem solar; în raport cu Pământul, energia Soarelui* 
este pozitivă. Această energie se dezvoltă în electricitate 
pozitivă şi electricitate negativă. În raport cu Soarele, 
energia terestră este negativă (Pământul are ambele 
feluri de energii, dar predomină cea negativă; Soarele are 
şi el cele două energii, dar preponderentă este cea 
pozitivă). Contactul dintre aceste două feluri de energii 
produce viaţa pe Pământ. 

Mediatorul puternic care uneşte şi transformă 
aceste energii a fost numit de savanți eter. El trece prin 
spaţiu şi prin întregul Pământ. Ocultiştii îl numesc 
plasma dătătoare de viaţă, iar misticii, duh. În Geneză 
se spune (l, 1-2): „La început, Dumnezeu a făcut 
cerurile şi pământul. Pământul era pustiu şi gol; peste 
faţa adâncului de ape era întuneric, şi Duhul lui 
Dumnezeu Se mişca pe deasupra apelor”. 

Soarele este o sursă de energie vie pentru întregul 
sistem solar. În raport cu Pământul, energia Soarelui 
este pozitivă. Această energie se dezvoltă în electricitate 
pozitivă şi electricitate negativă. În raport cu Soarele, 
energia terestră este negativă (Pământul are ambele 
feluri de energii, dar predomină cea negativă; Soarele are 
şi el cele două energii, dar preponderentă este cea 


pozitivă). Contactul dintre aceste două feluri de energii 
produce viața pe Pământ. 

Mediatorul puternic care uneşte şi transformă 
aceste energii a fost numit de savanți eter. El trece prin 
spaţiu şi prin întregul Pământ. Ocultiştii îl numesc 
plasma dătătoare de viaţă, iar misticii, duh. În Geneză 
se spune (l, 1-2): „La început, Dumnezeu a făcut 
cerurile şi pământul. Pământul era pustiu şi gol; peste 
faţa adâncului de ape era întuneric, şi Duhul lui 
Dumnezeu Se mişca pe deasupra apelor”. Structura 
Soarelui este asemănătoare cu aceea a celulelor. Soarele 
este format din trei regiuni: una dintre ele pregăteşte 
energia, a doua o acumulează, o remodelează şi o 
transformă, a treia o trimite către Pământ. Cele trei 
regiuni există şi în celule: regiunea exterioară primeşte 
energia solară, a doua o acumulează şi regiunea 
interioară o modelează şi o transformă în forţă vitală. 
Aceste trei regiuni se găsesc şi în organism într-o formă 
perfecționată. Reconstituirea lor este mai uşoară în 
embrion. 

Prima,  învelişul embrionar extern, se numeşte 
ectoderm (cea vizibilă); cea intermediară se numeşte 
mezoderm, iar cea din centru, din interior, se numeşte 
endoderm. 

Energia pe care soarele nostru o primeşte de la 
soarele central al universului nostru vizibil este întâi 
pozitivă, dar se polarizează apoi în pozitivă şi negativă. 

Există o lege importantă pe care, vorbind despre 
Pământ, o putem formula în felul următor: capacitatea 
sa de receptare a energiei solare este cu atât mai mare 
cu cât aceea este mai negativă, şi invers, capacitatea de 
receptare a Pământului este cu atât mai mică cu cât 
aceea este mai pozitivă. 


Orice corp ceresc primeşte energie prin polul său 
negativ şi o emană prin polul pozitiv. 

Când un centru este pozitiv, dăruieşte; când este 
negativ, primeşte. Energia pozitivă creează şi energia 
negativă edifică. 

Cea mai mare parte a energiei pe care soarele nostru 
o primeşte de la soarele central este consumată de 
Soarele însuşi. Doar o parte relativ minimă merge spre 
planete. Energiile pe care Pământul le primeşte de la 
Soare se transformă considerabil, căci, atunci când 
pătrund în straturile terestre, acestea din urmă le 
absorb toate elementele nutritive şi ce rămâne nu mai 
este de niciun folos. De aceea, Pământul respinge în 
spaţiul cosmic energiile astfel transformate şi care nu 
sunt potrivite pentru dezvoltarea lui. De aici, urmând 
anumite căi determinate, aceste energii se reîntorc la 
Soare, care, la rândul lui, le trimite înapoi la soarele 
central, unde suferă o modificare ce le redă ritmul 
inițial. 

De la miezul nopţii până la amiază, Pământul (în 
realitate, partea respectivă) este negativ şi primeşte, deci, 
mai mult, în timp ce de la amiază la miezul nopţii este 
pozitiv şi dăruieşte, în consecința, mai mult. De la miezul 
nopţii, Pământul începe să proiecteze în spaţiul cosmic 
energii negative şi primeşte în schimb energii pozitive de 
la Soare. La apusul soarelui, Pământul este pozitiv în cel 
mai înalt grad şi, în consecință, atunci dăruieşte mai 
mult. După-amiază, Pământul începe să proiecteze în 
spaţiul cosmic energii pozitive şi, după ce a emis o 
cantitate suficientă, devine negativ. Aceasta se face 
treptat, şi pe la miezul nopţii energiile negative sunt 
preponderente față de cele pozitive. 


Pământul este negativ în cel mai înalt grad 
dimineaţa, la răsăritul soarelui, ceea ce înseamnă că 
primeşte atunci cel mai mult. Trebuie să fim convinşi de 
importanţa extraordinară a acestui fapt ca să putem 
aprecia la adevărata ei valoare semnificaţia răsăritului 
de soare. Trebuie să luăm în considerare următoarea 
lege: suntem parte din organismul terestru, ceea ce face 
să primim când el primeşte, şi invers, când Pământul 
dăruieşte, omul dăruieşte şi el (Conform ştiinţelor oculte, 
când vom deveni independenţi de influentele Pământului, 
nu vom mai primi prin el, ci direct de la Soare. Şi exact în 
aceasta va consta libertatea noastră. De exemplu, sfinții 
şi ființele avansate primesc direct de la Soare. Chiar când 
soarele a apus, omul de geniu, sfântul sau inițiatul îl văd 
şi îşi alimentează forțele. În cursul zilei, suntem mai 
liberi, mai independenți, dar, seara, depindem de 
Pământ, căci se găseşte între noi şi Soare). Şi iată de ce 
primele raze ale soarelui exercită acțiunea cea mai 
puternică. În acel moment organismul omenesc este cel 
mai receptiv şi fiecare organism în general este mai 
dispus să primească energii. Dimineaţa există 
întotdeauna mai multă prana sau energie vitală decât la 
amiază şi organismul viu absoarbe atunci o cantitate 
mai mare de energii pozitive (prana), care sunt, de altfel, 
cele mai puternice în acel moment. Primele raze ale 
soarelui (la răsăritul lui) sunt cele mai active; Soarele se 
află atunci la apogeul activităţii sale. 

Energia solară se manifestă zilnic în patru feluri 
diferite: de la miezul nopţii la amiază se manifestă fluxul 
energiei solare, iar de la amiază la miezul nopţii, este 
refluxul. Fluxul, care începe la miezul nopții, atinge 
punctul culminant la răsăritul soarelui; se află atunci în 


deplinătatea forței sale şi este dătător de viață în cel mai 
înalt grad. Scade apoi treptat până la amiază, şi atunci 
începe refluxul, care îşi desfăşoară cea mai mare forță pe 
la apusul soarelui. Potrivit legii mişcării, acea parte a 
Pământului care se roteşte constant spre Soare şi se 
apropie de el se găseşte în condiţiile cele mai favorabile 
dezvoltării sale, în timp ce partea care se îndepărtează 
de Soare îşi pierde majoritatea condiţiilor. Cu o oră 
înainte să răsară, Soarele exercită, prin energia lui, o 
influenţă pur psihică asupra omului: este o baie a 
sufletului şi întreaga fiinţă se simte împrospătată 
interior. Această forță acţionează asupra celulelor 
corpului, le reînnoieşte energia şi creează în ele un elan 
pentru acţiune. 

Înainte de răsăritul soarelui, razele care se refractă 
prin straturile atmosferice îşi exercită acţiunea în 
principal asupra creierului. La răsăritul astrului, razele 
care ajung în linie dreaptă acţionează asupra aparatului 
respirator şi a sensibilităţii noastre, în timp ce aceleaşi 
raze, când ne apropiem de ora amiezii, au o influență 
mare asupra aparatului digestiv. Astfel, efectul curativ al 
energiei solare variază în funcție de orele zilei: înainte de 
răsăritul soarelui, ameliorarea sistemului nervos cerebral; 
la răsăritul soarelui, vindecarea aparatului respirator; de 
la ora nouă la amiază, vindecarea stomacului, adică, în 
acele ultime ore ale dimineţii, razele solare exercită o 
acțiune curativă asupra stomacului bolnav. După- 
amiaza, rezultatele curative ale energiei solare sunt, în 
general, foarte puţin importante. 

La prima vedere, ar părea că efectul curativ al 
razelor solare ar trebui să fie mai intens pe la orele unu- 
două după-amiaza, când este cel mai cald. Dar, dacă 
acțiunea curativă a razelor solare s-ar datora căldurii 


lor, atunci de ce căldura unei sobe n-ar putea să 
înlocuiască această acțiune? Dar nu căldura soarelui 
este factorul curativ predominant, această funcţie 
aparţine unor energii foarte înalte cărora le putem da 
numele de prana (energie vitală) (Electricitatea şi 
magnetismul au o relaţie mai intensă cu starea 
anorganică a materiei, iar prana, cu starea organică a 
materiei, cu viaţa.), şi dimineaţa este Pământul în mod 
deosebit apt şi dispus să le primească. 

După ultimele cercetări ştiinţifice, se spune că razele 
solare sunt cel mai curative înainte de amiază, dar s-ar 
putea obiecta că, atunci când la noi răsare soarele, la 
alții e amiază şi la alţii soarele apune. Atunci, de ce 
această diferență în acţiunea curativă a razelor în 
funcţie de orele zilei? Cauza acestei diferenţe o constituie 
diversitatea pe care o remarcăm în aptitudinea de 
primire a Pământului şi a organismului. 

Să vedem acum analogia care există între ceea ce 
am expus şi ceea ce se petrece în cursul anului. Razele 
solare nu acţionează în mod uniform în toate 
anotimpurile anului. La începutul primăverii, Pământul 
(este vorba de locul respectiv) este mai negativ şi acesta 
este motivul pentru care primeşte mai mult atunci. De 
aceea, acţiunea curativă a razelor solare primăvara este 
superioară celei din toate celelalte anotimpuri ale 
anului. Începând cu 22 martie, Pământul devine treptat 
pozitiv. Vara, deoarece a progresat destul în acelaşi 
sens, el primeşte mai puţin. (Razele de vară acționează şi 
ele, dar într-o măsură mai mică.) 

La începutul primăverii, există mai multă prana şi 
organismele o primesc într-o cantitate mai mare. Vara, e 
doar mai multă căldură, dar mai puţin din acea prana 
sau energie vitală care există din abundență la începutul 


primăverii. Există anumite semne după care se poate 
recunoaşte când natura e mai bogată în prana. 

Astfel, energia solară produce patru feluri de 
influenţe în cele patru anotimpuri ale anului. Primăvara 
şi vara, avem fluxul energiei solare; toamna şi iarna, 
avem  refluxul. Şi iată de ce influența atât de 
binefăcătoare a Soarelui începe la 22 martie. Toate 
organismele bine constituite beneficiază de această 
energie, dar ea epuizează organismele mai slabe, care 
slăbesc şi mai mult. 

Pământul intră în rolul lui creator începând de la 22 
martie. Forţele sale creatoare sunt în plină activitate. 
Primăvara, când energia solară pozitivă creşte pe 
Pământ, activitatea creatoare a acestuia din urmă creşte 
proporţional şi are loc acea dezvoltare puternică 
observată şi admirată în toate părţile. Acţiunea organică 
cea mai intensă are loc în această perioadă. 

Timpul cel mai favorabil dezvoltării începe la 22 
martie şi continuă în lunile aprilie şi mai, până la 22 
iunie. La această ultimă dată, orice creştere se opreşte. 

Ziua poate fi împărţită în patru perioade de şase ore: 
de la miezul nopţii la şase dimineaţa (primăvara); de la 
şase dimineaţa la amiază (vara); de la amiază la şase 
seara, până la apusul soarelui (toamna); de la şase seara 
până la miezul nopţii (iarna). Ca urmare a mişcării 
Pământului, într-o anumită perioadă a anului, ea este 
mai lungă vara şi iarna, mai scurtă. 

Noi, locuitorii Pământului, trebuie să urmăm în 
viaţa noastră exemplul pe care ni-l dau plantele; ele 
înțeleg mai bine decât noi legea creşterii. Energia solară 
ajunge la noi printr-un curent amplu, care învăluie 
Pământul de la Polul Nord la Polul Sud, de unde se 
întoarce la Soare. Unii savanţi susţin că tocmai această 


energie face Pământul să se mişte în jurul axei sale. 
Când plantele simt că această energie potenţială începe 
să se manifeste şi să vină spre Pământ, ele înmuguresc, 
se pregătesc; şi, când această energie se intensifică, 
vedem crescând frunzele şi apoi florile ce dau naştere 
fructelor. Eforturile plantelor au ca scop culegerea 
acestei energii ca să poată produce fructe. Această 
energie se transmite plantelor prin plasma dătătoare de 
viaţă. 

Şi iată de ce este bine, în momentul în care vedem 
plantele înmugurind şi înflorind, ca în sufletul omului să 
se nască o bucurie interioară la presimţirea că ziua 
eliberării este aproape. Omul trebuie să simtă în toate 
fibrele fiinţei sale o recunoştinţă tandră față de acea 
forță dătătoare de viaţă care îl învăluie; trebuie ca el să 
se deschidă cu iubire ca să primească influenţa 
binefăcătoare pe care i-o aduce reînnoirea forţelor şi care 
conferă o nouă prospeţime gândurilor şi sentimentelor 
sale. 

Am face bine, primăvara şi vara, în fiecare an 
începând de la 22 martie, să ne culcăm şi să ne sculăm 
devreme şi ar fi recomandabil ca fiecare om „să asiste” la 
răsăritul soarelui şi să ia partea care îi revine, la fel ca 
albinele ce culeg nectarul florilor. Ar fi de ajuns să faceţi 
o încercare câţiva ani la rând ca să vă convingeţi de 
adevărul spuselor mele. Nu se cere în această privinţă o 
încredere oarbă, dar fiecare om ar putea reuşi să-şi facă 
treptat o idee a lui, să aibă concepţii proprii despre 
problema acţiunii binefăcătoare a soarelui. Aici nu poate 
fi vorba de eroare, ci de o justă şi profundă înţelegere a 
legii fundamentale a augustei naturi. Trebuie să ne 
supunem de bunăvoie cerinţelor ei şi să înțelegem că 
regulile pe care ni le impune conţin tocmai metodele 


care se potrivesc vieţii noastre. Şi, dacă suntem în 
armonie cu ele, vom putea fi întotdeauna inteligenți, 
sănătoşi, robuşti şi fericiţi. 

În consecinţă, trebuie să avem inima plină de cele 
mai bune sentimente când mergem la întâlnirea cu 
slujitorii naturii. Şi unul dintre aceşti slujitori este 
soarele. De aceea, psalmistul spune: „Ei se întorceau şi 
se îndreptau spre Dumnezeu de dimineaţă” (Psalmi 
78:32). Şi: „Frumos este să lăudăm pe Domnul şi să 
preamărim Numele Tău, Preaînalte, să vestim dimineaţa 
bunătatea Ta” (Psalmi 92:1). Nu zice: „Doamne, te voi 
preamări seara”. Când natura începe să lucreze, trebuie 
s-o facem şi noi. Şi tocmai acesta este divinul, sublimul 
în viaţă: să gândim şi să simţim aşa cum vedem că se 
manifestă suprema Raţiune a măreţei Naturi vii, nu ca 
oamenii care au inventat tot felul de sisteme Şi de 
credinţe. Pentru că cea mai corectă concepţie despre 
viață este Adevărul; esența însăşi a vieţii este Iubirea şi 
ceea ce dă sens vieţii este înțelepciunea. 

Am amintit înainte analogia existentă între sistemul 
solar şi organism. Ceea ce se întâmplă în organism este 
analog cu ceea ce se întâmplă în sistemul solar. Când 
ajunge la creier energia solară, suferă acolo aceleaşi 
modificări ca în Soare când ajunge la el de la soarele 
central. Este un fapt destul de greu de explicat având în 
vedere că oamenii au în general doar o concepţie 
mecanică, în loc să aibă concepţii raţionale, psihice. 
Simţurile, sensibilitatea sunt polul negativ şi gândirea 
este polul pozitiv. În organismul omului, creierul este 
pozitiv şi sistemul nervos simpatic este negativ. La fel şi 
în univers, în partea stângă a corpului omenesc, energia 
coboară spre piciorul stâng şi urcă apoi pe piciorul drept 
şi pe partea dreaptă. Şi există un curent electromagnetic 


asemănător în jurul fiecărui organ. De exemplu, energia 
pozitivă trece prin sprânceana dreaptă. De acolo, se 
roteşte şi trece pe sub acelaşi ochi, unde se transformă 
în energie negativă. Urcă apoi deasupra ochiului stâng, 
unde este din nou pozitivă, ca să redevină negativă 
trecând pe sub acelaşi ochi. În acest fel, această energie, 
mişcându-se, formează ceva ce seamănă cu cifra 8. 

În punctul dintre sprâncene, exact la rădăcina 
nasului, se găseşte un centru înzestrat cu rațiune care 
reglează aceşti curenţi în jurul ochilor. Putem numi 
acest centru Tăcutul, acel ceva plin de Raţiune în 
natură, care reglează forțele. 

Circulaţia sângelui este generată în principal de 
curenţii electromagnetici. Dacă ei n-ar susține mişcarea 
arterială a sângelui, inima singură n-ar D de ajuns. Dar 
sângele se mişcă în organismul omului mulţumită 
impulsului cosmic care există în lume şi care reglează în 
mod constant circulaţia sângelui în toate organismele. 
Mişcările protoplasmei în celule, circulaţia şi rotația, 
precum şi mişcarea Soarelui, a planetelor şi a altor 
corpuri cereşti, toate sunt generate de acelaşi curent 
electromagnetic cosmic. 

Energia pe care Pământul o ia de la Soare poate să 
fie comparată cu sângele venos. Soarele nostru 
îndeplineşte rolul de inimă, dar soarele central 
îndeplineşte acest rol şi mai bine. Aşa cum sângele 
impur trebuie să revină din ţesuturi la inimă şi să se 
deplaseze de acolo la plămâni ca să se purifice, la fel 
energiile Pământului sunt retrimise la Soare ca să-şi 
redobândească acolo ritmul iniţial (Dacă vrea să fie în 
armonie cu curenţii cosmici, omul trebuie să doarmă cu 
capul la nord sau la est). 


Nu considerăm Soarele un corp mort, ci o fiinţă vie. 
Să ne închipuim, de exemplu, că un savant trimite de 
departe obuze, ca salut, societăţii contemporane. Ce idee 
ne-am face despre acea ființă? Studiul pe care l-am 
putea face s-ar referi doar la partea lui fizică. Pe de altă 
parte, să presupunem că acelaşi savant, cu un anumit 
reflector, ne trimite razele lui, poeme frumoase scrise 
prin care ne salută, sau ne trimite fructe, în primul caz, 
energia sa va fi distrugătoare, în al doilea, stimulatoare, 
în al treilea, dătătoare de viaţă. În prezent, studiem doar 
cele două feluri de energie a Soarelui. Toate bolile de pe 
Pământ sunt cauzate de Soare. Astfel, dacă suntem duri, 
puţin îngăduitori, excentrici, soarele ne salută cu 
explozia obuzelor sale; dacă suntem înţelepţi, ne trimite 
poemele lui luminoase, care ne bucură inima; dacă 
suntem deja evoluaţi spiritual, ne trimite fructele lui vii 
şi aşază în noi sămânţa vieţii noi, ceea ce în religie se 
numeşte înviere. 

Ignoranţii vor înţelege natura prin legile sale fizice 
restrictive; înţelepţii, prin poemele sale luminoase, şi 
fiinţele spirituale, prin fructele sale dătătoare de viaţă, 
de unde decurge viaţa pentru omenirea întreagă. 


STAREA ACTUALĂ A OMENIRII 


Până în prezent, această problemă a fost privită din 
cele mai diferite puncte de vedere, dar este indispensabil 
şi oportun s-o examinăm dintr-un punct de vedere nou 
ca s-o putem prezenta mult mai clar. Indiferent cât de 
înalt este minaretul, hogea (preotul turc) cântă acolo ce 
ştie, mereu acelaşi lucru. Nu trebuie să repetăm ce 
repetă hogea. În toate sferele vieţii, în manifestările sale 
individuale, sociale, politice şi spirituale, avem obiceiul 
să repetăm, aşa cum face hogea. Nici în viaţa individuală 
a oamenilor nu există indicii care să arate că au 
renunțat la vechile concepţii; abia dacă se observă ici şi 
colo (aceste cazuri sunt foarte rare) unele persoane 
interesate cât de cât de evoluţia proprie. 

În domeniul instruirii, am rămas tot la vechea 
învăţătură a hogii. Începem, vezi, Doamne, să reformăm 
viața politică, să împingem, vezi, Doamne, Popoarele pe 
o altă cale, dar, asemenea hogii, repetăm mereu vechiul 
cântec.  Propovăduim, răspândim diferite idei mari, 
vorbim despre Dumnezeu, despre idealuri comune, 
despre popor, omenire, dar, până la urmă, fiecare face 
cum îl taie capul. 

Totuşi, viaţa actuală a decis să nu mai urce în 
vechiul minaret. Viaţa nouă a decis să nu-l mai asculte 
pe hogea, având în vedere că de mii de ani ne face să 
auzim una şi aceeaşi voce, unul şi acelaşi cântec. 

Ca să modifice societatea actuală, natura foloseşte 
doar două metode. Una dintre aceste metode sau legi 
este legea filtrării, prin care se înţeleg condensarea, 
refrigerarea şi coborârea în partea de jos (în straturile 
pământului unde trebuie lăsate) a tuturor depunerilor 
acumulate, pentru ca apa astfel împrospătată şi epurată 


să poată apoi să curgă într-o vale. Dar acest proces cere 
întotdeauna o mare presiune: apa trebuie să coboare de 
sus în jos. A doua metodă de care se slujeşte natura este 
aceea a evaporării, prin care picăturile de apă se dilată 
şi se transformă în vapori ce se ridică la mare înălțime. 
Şi aceasta se obţine prin legea căldurii sau prin legea 
atracției magnetice a vaporilor de apă în sus, în spaţiu. 
Aceste picături astfel reimprospătate şi pline de energie 
se întorc pe pământ şi din atmosferă îşi revarsă 
binefacerile peste toate plantele, prin faptul că le spală 
frunzele şi le ameliorează astfel sistemul respirator. Pe 
de altă parte, înmuind solul în jurul rădăcinilor lor, le 
fac mai proaspete, mai viguroase şi sucurilor reținute 
acolo iniţial le conferă posibilitatea de a fi absorbite de 
plantă şi răspândite în tot organismul ei. 

Primul proces, de filtrare, este asemenea dorințelor 
care se formează în inimă, iar al doilea corespunde 
gândurilor care se nasc în minte şi se îndreaptă spre 
înălțimi. Primul proces este necesar pentru ca picăturile 
din locurile înalte de pe pământ să poată trece spre 
părţile de jos şi să le dea tuturor seminţelor aflate în sol 
posibilitatea de a încolţi, de a-şi manifesta viaţa şi de a 
da roadele necesare oamenilor şi tuturor fiinţelor vii. Al 
doilea proces este indispensabil pentru ca umiditatea 
câmpiilor maritime să fie transportată spre uscat. 
Totuşi, aceste două metode trebuie să formeze una 
singură. 

În afara acestor metode, mai există una, care este 
metoda mişcării, ceea ce înseamnă că sus în spaţiu 
trebuie să aibă loc mişcări aeriene al căror rol este să 
aducă vaporii oceanului spre uscat. 


Fizica explică acest proces prin cei doi curenţi 
aerieni, cel cald şi cel rece. Curentul cald se deplasează 
de jos în sus şi cel rece, de sus în jos. 

Acolo unde aceşti curenţi se întâlnesc, apare viaţa. 
Observăm acelaşi fenomen în spaţiu. Când vaporii de 
apă se află între aceşti doi curenţi (cald şi rece), se 
intersectează şi formează picăturile de apă. Astfel se 
produce ploaia, bun de nepreţuit pentru dezvoltarea 
plantelor şi întreţinerea vieții. 

În viaţa socială actuală, curentul inimii trebuie să fie 
trimis în sus ca să reîmprospăteze şi să purifice 
atmosfera vieţii oamenilor. Aşa cum umiditatea atrage şi 
adună în spaţiu toate particulele mici de praf, de 
funingine etc., la fel trebuie să se producă şi al doilea 
proces al refrigerării, procesul gândirii omeneşti (legea 
sacrificiului de sine), pentru ca toate picăturile să fie 
trimise pe pământ şi, odată cu ele, toți musafirii 
nepoltiţi (praful fin din spaţiu) vor cobori ca să-şi 
realizeze utilitatea. 

Prin analogie, se poate spune că toate elementele 
negative de care se plâng oamenii de azi sunt tocmai 
acest praf fin, pe care natura l-a atras de sus într-un 
anumit scop (după felul în care vedem noi lucrurile), ca 
să formeze scheletul gândurilor noi, al dorințelor noi. În 
virtutea acestei legi, nu avem de ce ne plânge de situaţie, 
ci trebuie să întrupăm factorii sociali existenţi. 

Amintim aici o mărturie din Vechiul Testament. 
Unul dintre profeţii evrei, Ezechiel, a văzut un câmp plin 
de oseminte uscate. Şi Dumnezeu l-a întrebat pe profet: 
„Aceste oase pot să trăiască din nou?”. Profetul a 
răspuns: „Pot să trăiască din nou, Doamne, dacă vrei 
Tu”. Atunci, Dumnezeu i-a spus profetului: „Profetizează 
acum asupra acestor oase şi spune-le să se adune. 


Profetul a făcut aşa cum i se poruncise şi a constatat în 
viziunea lui că oasele începeau să se apropie unele de 
altele, să se îmbrace cu muşchi şi să se acopere cu piele, 
să capete în cele din urmă formă omenească. Atunci, 
Dumnezeu i-a spus profetului: „Profetizează acum să 
vină Duhul Sfânt”. Şi, când profetul a rostit acel cuvânt 
puternic pentru Duhul Sfânt, după cum i se poruncise, 
a văzut toată acea mulțime ridicându-se în picioare şi 
formând o armată mare care înainta. 

Omenirea de astăzi seamănă cu acele oase uscate. 
Ele sunt răspândite pe toată suprafaţa pământului, fără 
nicio legătură interioară strânsă intre ele, şi conflicte 
provocate de mişcarea furtunilor pământeşti se iscă 
continuu între ele. Iată de ce ele întreabă acum: „De ce 
există conflicte între noi?” Noi răspundem: „Pentru că nu 
există nicio legătură între voi”. Aceste oase sunt ca 
frunzele de toamnă pe care vântul le stârneşte întruna şi 
le împrăştie în toate direcţiile. Manifestările sociale 
actuale sunt rezultatul marilor probleme care privesc 
atât de mult omenirea, dar la care nimeni nu a găsit 
încă soluţie. 

Şi, acum, Dumnezeu îl întreabă din nou pe profet: 
„Aceste oseminte ale omenirii de astăzi pot să trăiască 
din nou? Pot să se unească şi să formeze un tot pentru 
instaurarea domniei lui Dumnezeu pe pământ”. Şi 
profetul răspunde: „Se poate, Doamne, dacă vrei Tu”. Şi 
Dumnezeul cel viu îi zice profetului: „Rosteşte atunci 
cuvântul puternic în numele Meu”. 

Şi profetul a rostit deja cuvântul magic şi vedem 
deja toate acele oase unindu-se şi organizându-se, le 
vedem căpătând muşchi, carne, sânge şi acoperindu-se 
de piele. 


Se naşte o nouă idee de frăţie, ea se exprimă prin 
Societatea Naţiunilor, prin aspiraţia pentru apropierea 
dintre popoare, pentru reciprocitatea de acţiune, pentru 
înţelegere economică între naţiuni, prin dorința de a-i 
vedea pe toţi cei oprimaţi bucurându-se de libertate etc. 
Se aşteaptă doar ultimul moment, în care profetul va 
zice: „Să vină Sfântul Duh!” Atunci, toate oasele se vor 
ridica în picioare ca o mare unitate şi ne vom găsi în fața 
faptului împlinit al omenirii unite întru legea frăţiei 
omeneşti. Şi va fi ziua învierii universale pe întreaga 
suprafață a pământului. 

Acestor oase vii, care au început să se unească, să 
capete nervi, muşchi, carne şi sânge şi care curând vor 
trebui să se ridice în picioare, le recomandăm cei doi 
curenți menţionaţi înainte: cel cald şi cel rece, unul 
deplasându-se de jos în sus, celălalt, de sus în jos. Ei 
vor revigora aceste oseminte readuse la viaţă, le vor da 
impulsul pentru o activitate nouă, ca să producă ramuri, 
muguri şi frunze proprii, ca să formeze flori şi fructe, 
pentru ca seminţele vieţii să se coacă în ele. În 
consecinţă, este nevoie de conducători inteligenţi şi 
buni, cu o detaşare absolută, o integritate perfectă, care 
îşi vor lua sarcina de a trăi pentru ceilalți. 

Aceste oase care se adună sunt oasele tinerilor şi 
tinerelor care se formează în acest moment, oamenii 
activi în societate care îşi încep acum lucrarea. Şi, 
pentru ei, întreaga filosofie este să nu se poticnească în 
munca lor. Totul se va petrece ca în vremea profetului. 
El a văzut atunci că oasele se uneau, dar n-a mers până 
acolo încât să le arate în ce fel trebuie să se unească, nu 
le-a arătat muşchilor locul pe care trebuiau să-l ocupe, 
nici sângelui în ce direcţie trebuia să se mişte, nici 
Duhului Sfânt cum trebuia să coboare. Aşa cum a făcut 


acel profet din vechime, fiecare să rostească acum 
cuvântul puternic cu toată credința gândirii sale, cu 
toată iubirea sufletului, cu toată speranţa sufletului. 
Acesta este viitorul grandios care ne aşteaptă. 

Şi dacă, în asemenea condiţii, aceste cuvinte sunt 
rostite separat fie de un om, fie de o singură familie sau 
o anumită societate, un popor, o întreagă omenire, nu 
are importanţă, căci legea acţionează în acelaşi fel în 
toate cazurile. Viitorul aduce o viaţă nouă şi toate oasele 
care se supun acestei mişcări a Sfântului Duh îşi vor 
găsi calea, locul şi vor şti cum să lucreze. 

Profetul din timpurile noi va întreba: „Aceşti oameni 
uscați, aceste cămine goale, aceste societăţi, aceste 
popoare uscate pot să trăiască din nou?”. Natura şi viaţa 
inteligentă îi răspund: „Pot să trăiască din nou”. Şi el 
rosteşte deja cuvântul puternic: „Oase uscate de pe 
toată suprafaţa pământului, din cele patru colțuri ale 
lumii, uniţi-vă. Recăpătaţi nervi şi muşchi, carne, sânge 
şi acoperiţi-vă cu piele, deoarece Duhul 
Macrocosmosului vine şi va intra în voi! Şi vă veţi ridica 
în picioare ca un mare tot şi veţi cunoaşte că sunteți 
trimise ca să fiți libere, ca să lucraţi şi să serviţi pentru 
marele bine al tuturor”. 


PROCESUL BIOLOGIC COMPARAT 
Analogii şi deducții. Oamenii noi 


Dezvoltarea întregii omeniri se realizează după legi 
ale naturii strict determinate. Ceea ce se întâmplă sub 
ochii noştri, de un anumit număr de ani, în viața 
popoarelor de astăzi nu este altceva decât rezultatul 
inevitabil al aplicării acestor legi. Şi, dacă le studiem cu 
atenţie, întreaga dezvoltare a omenirii (de la crearea 
omului până în prezent) ne va apărea clară şi marile 
cataclisme distrugătoare care ni se semnalează nu ne 
vor uimi deloc. 

Ca ideea să fie mai uşor de înţeles, vom folosi o 
analogie. Să luăm celula şi să vedem cum se divizează. 
Se ştie că celula este acea formă vizibilă din care este 
format corpul tuturor felurilor de organisme: plante, 
animale şi oameni. Diviziunea celulelor numită 
cariochineză (de la cuvintele greceşti „caryo”, nucleu, şi 
„kinesis”, mişcare) este un proces foarte complex. Întâi, 
celula se află în stare de repaus: este perioada în care se 
pregăteşte pentru munca grea pe care o va face mai 
târziu în viaţă. Şi forțele acţionează atunci înăuntrul ei 
fără să poată fi văzute de afară. 

În faza următoare se produce ruperea filamentului 
nuclear şi două corpuscule polare apar spre cele două 
extremități ale celulei, unde se înconjoară de fibrile 
asteriene. Alte filamente ocupă spaţiul cuprins între cei 
doi poli şi formează un fel de fus. Filamentele nucleare 
(cromozomi) se dezvoltă în formă de potcoavă şi se 
depun la ecuatorul fusului, formând astfel un fel de stea 
(aster). Filamentele nucleare se despică apoi longitudinal 
şi jumătăţile sunt atrase unele spre un pol şi celelalte 
spre celălalt pol, formând în acel moment o stea dublă 


(diaster). Jumătăţile superioare se împletesc unele după 
altele şi formează filamentul nuclear al noului nucleu. 
Acelaşi proces are loc în jumătăţile inferioare. Între cele 
două nuclee apare o membrană de separație. 

Vedem că divizarea celulei provoacă foarte mari 
perturbări (topirea membranei nucleare, dispariţia 
nucleului, ruperea  filamentului nuclear, migrarea 
corpusculilor polari şi alte mari deplasări şi schimbări). 

Cel ce nu e iniţiat poate să-şi spună că s-a zis cu 
celula, că n-ai ce să mai aştepţi de la ea. Dar, în cele din 
urmă, se obţine ceva admirabil: două celule noi. Adică 
toate acele perturbări, care ar putea să stârnească 
teama ignoranțţilor, ne duc în realitate spre ceva frumos, 
spre armonie, spre ceva înalt raţional. 

Între ceea ce am înfățișat şi viaţa omului există o 
mare analogie. Să luăm ca exemplu starea omenirii 
actuale. Ea suferă în acest moment aceeaşi divizare în 
procesul biologic al dezvoltării sale: trece prin ultima 
fază, având în vedere că lumea umană primitivă din care 
s-a format este aproape de ultima perioadă, cea de-a 
şasea, dedublarea. În ştiinţele oculte, aceasta se 
numeşte apariţia celei de-a şasea rase. Dar, deoarece 
aceasta este de origine mai nobilă, pregătirile necesare 
venirii sale au amploare mai mare şi asistăm la tot felul 
de modificări, de deplasări, de distrugeri şi reconstrucții 
în rândul popoarelor şi între popoare. Totuşi, aceasta nu 
trebuie să sperie pe nimeni. Ceea ce doar ni se par a fi 
distrugeri nu sunt, la urma urmelor, decât o simplă 
deplasare sau o transformare în care materialele trec 
dintr-o stare în alta. De exemplu, distrugeţi stânca unui 
munte; el era podoaba unui loc. Dar o faceți cu intenţia 
de a vă construi drumurile şi oraşele. 


Zarva provocată de loviturile date în stâncă poate să 
stârnească îngrijorarea tuturor păstorilor din jur, care se 
cred îndreptăţiţi să presupună că se întâmplă ceva 
nenatural. Totuşi, oamenii civilizaţi care doresc să-şi 
facă drumuri şi locuinţe vor găsi sensul acestui zgomot 
şi al acestei distrugeri, căci astfel îşi procură materialele 
necesare realizării planurilor lor. Dar aceste materiale, 
dacă sunt doar transportate şi îngrămădite, fără a fi 
folosite, vor crea alte dificultăţi. 

Va trebui, aşadar, să fie transformate în pietre de 
dimensiuni mici ca să acopere drumul. Peste acest strat 
de pietre se va împrăştia nisip şi, după trecerea peste 
toate a cilindrului compresor, se va obţine un drum 
neted, fără noroi, potrivit pentru circulaţie, o adevărată 
cale de comunicare. Pe de altă parte, cu materialele 
adunate în oraşe se vor ridica clădiri frumoase, locuinţe 
comode, şcoli şi alte edificii necesare culturii. În 
consecință, ceea ce observăm în lumea exterioară este 
manifestarea vieții care cuprinde lumea oamenilor 
despre care am amintit înainte. Nu vedem oare aceeaşi 
analogie la pictor, care nu poate să facă un tablou 
important înainte de a se fi „copt” la soarele gândirii sale 
ideea căreia i-a salutat vesel apariţia? 

Numai după reflecţii lungi şi serioase el îşi 
pregăteşte pânza, culorile şi pensulele, apoi se instalează 
în atelierul luminos şi comod şi începe să realizeze 
opera, dinăuntru în afară. Când un artist celebru începe 
să lucreze, nu-l vedem purtând hainele de sărbătoare, 
nu e încălţat cu pantofii cei mai frumoşi şi nu poartă pe 
cap o pălărie de ceremonie. Ţinuta lui este cât se poate 
de simplă: un veşmânt lung şi alb, legat la mijloc cu o 
centură îngustă. În picioare are papuci şi o pălărie 
obișnuită îi acoperă părul ciufulit. În picioare în faţa 


şevaletului, cu privirea pe pânză, ţinând în mâna 
dreaptă o pensulă şi în stânga paleta, este asemenea 
unei celule iniţiale în stare de repaus şi începe să 
lucreze. Dacă vrea să reprezinte o persoană din profil, 
artistul îi va desena doar un ochi (e prima stea); dacă 
vrea să ne arate faţa (a cincea situaţie, numită bistelară), 
va desena doi ochi, iar în a şasea, va fixa forma întreagă 
a figurii şi o va face să se detaşeze pe fondul alb al 
tabloului. 

Exact asta se întâmplă în acest moment. Pictorul 
celebru, care a început să-şi realizeze opera colosală, 
acoperă deja legile cu culorile lui Şi cititorii nu mai 
reuşesc să le citească exact. O schimbare interioară are 
loc în inima omului, ceea ce face să nu mai vadă ce 
vedea înainte, iar ceea ce era altădată plin de sens 
pentru el e acum total lipsit de acel sens. Se înţelege de 
la sine că totul e aparent, aşa cum aparente sunt pentru 
ciobani zgomotul şi distrugerea stâncii menţionate 
înainte. În ştiinţă, aceasta se numeşte degenerare. De 
exemplu, dacă încălzim apă, aceasta se transformă în 
abur şi „dispare”. 

Degenerarea este procesul trecerii dintr-o stare în 
alta. Şi omenirea de astăzi, în procesul dezvoltării sale, 
trece, conform aceleiaşi legi, dintr-o stare în alta. 
Oamenii vor ajunge curând în starea fluturelui care nu 
se mai bucură la vederea frunzelor aşa cum făcea 
înainte din necesitate, căci erau hrana lui; acum se 
aşază pe ele încet, fără să le facă niciun rău. Nu le 
deteriorează în niciun fel, căci atenţia îi este îndreptată 
spre altceva: sucul florilor. Acestea din urmă îi erau 
înainte indiferente, lipsite de conţinut, pe când era 
omidă. Dar, de când a părăsit acea stare ca să intre în 
cea „nouă”, au devenii ţinta vieţii sale, în consecinţă, 


trebuie să recunoaştem că o forță nouă a intrat în lume 
şi acţionează într-un mod foarte sensibil. 

Schimbarea care are loc ne va deveni clară dacă 
luăm ca exemplu crearea omului. Când Dumnezeu l-a 
făcut din tină, omul avea o conştiinţă foarte puţin 
dezvoltată. Dar, când Dumnezeu i-a suflat în nări 
suflarea vieţii, a devenit un suflet viu, adică a fost 
înzestrat cu înţelegere, rațiune şi inteligență, ceea ce îl 
făcea capabil să  discearnă situaţiile diferite şi 
schimbările din manifestările minţii omeneşti. Aceasta 
înseamnă, deci, că omul a simţit că trăia altă viaţă din 
momentul în care a avut rațiune. Şi, prin rațiune şi 
înțelegere, prin conştiinţă şi acţiunea voinţei sale s-a 
deosebit imediat de animale: a intrat în altă cultură. A 
practicat grădinăritul şi i-a făcut plăcere să vadă cum 
creşte tot ce plantase şi să culeagă roadele. Tocmai 
aceasta este arta pe care a învăţat-o în raiul pământesc. 
Când a ieşit din el, a început să practice agricultura şi a 
învăţat să taie copacii, să spargă pietrele şi să 
construiască apoi case. 

În această etapă, în care a atins ultimele limite, el a 
trăit toate situaţiile vieţii, a încercat totul, a străbătut în 
toate sensurile şi a cunoscut cele mai mici unghere ale 
acestui mic loc (ale acestei mici lumi de pe pământ) 
unde a vieţuit. A băut tot, a mâncat tot şi, negăsind cu 
ce să se hrănească în acea lume mică, s-a expus foamei 
moderne cunoscută sub numele de neurastenie: această 
boală nu este altceva decât foame spirituală. Această 
boală este caracterizată prin faptul că omului îi lipsesc 
toate elementele în care viaţa lui ar putea să se 
manifeste în mod regulat. În aceasta constă schimbarea 
survenită în om ca individ. 


În consecință, concepţiile noastre despre lume, 
felurile diferite în care vedem viaţa individuală şi socială, 
religia, familia, şcoala, Biserica etc. trebuie să sufere o 
schimbare radicală. Toate aceste lucruri trebuie să 
devină altele atât din punctul de vedere al formei, cât şi 
al conţinutului şi semnificației lor. Dacă suntem 
raţionali, aceste schimbări se vor face după modul 
natural al evoluţiei, adică fără niciun fel de şoc sau 
catastrofa. Dacă există o reacţie din partea noastră, dacă 
recurgem la forță, se vor face conform legii necesității, 
prin mijloace violente. Natura acţionează la fel şi în alte 
privinţe. Când o persoană este bolnavă, ea îi spune să 
„postească” un timp, până când forţele care funcţionează 
în organismul omenesc revin la starea lor naturală. Dar, 
dacă acea persoană bolnavă încalcă aceste reguli simple 
şi mănâncă la fel ca de obicei, fără să ţină cont de starea 
ei, trebuie să se aştepte obligatoriu la rezultate proaste. 
Şi societatea contemporană, care este şi ea foarte 
bolnavă, pentru că a înghițit multe elemente 
nesănătoase, trebuie neapărat să le arunce departe de 
ea dacă vrea să se vindece. 

Şi am putea cita încă multe cazuri de analogie 
existentă între divizarea celulelor şi faza prin care trece 
omenirea. Într-o maşină, munca este distribuită între 
părți, totuşi nu maşina face acea repartizare, ci forța 
inteligentă care lucrează. Şi în celulă avem o structură 
stabilită unde o forţă inteligentă se ocupă de distribuirea 
sarcinilor, astfel încât nu celula prin ea însăşi produce 
schimbările, ci forţa inteligentă care se manifestă prin 
ea. Această celulă este câmpul unde lucrează legile 
înțelepte ale naturii. 

Celula este o proiecție a lumii spirituale în lumea 
fizică. Ea se modifică drept urmare a activităţii unei forţe 


raţionale. Aceasta din urmă generează trecerea celulei 
dintr-o fază în alta, precum şi schimbarea metodelor 
sale de activitate. În acest fel, celula se perfecţionează, 
trece de la o formă şi de la o structură mai simplă la 
ceva mai complex, aşa cum un câmp necultivat şi steril 
poate să fie schimbat în gradină fără să fi produs el 
însuşi acea transformare. 

Starea de repaus a celulei pe care o observăm la 
început este un proces subconştient. Celula este deja 
rezultatul unui trecut stabilit. Înmulțirea celulei este un 
proces inteligent. În acest proces de diviziune a celulei, 
avem forma cea mai înaltă şi care răspunde cel mai bine 
scopului, exact în momentul fisurării cromozomilor, căci 
astfel se obţine repartizarea egală a calităţilor ereditare 
în cele două celule noi. Acest proces este dovada rațiunii 
înalte care îl dirijează. Acest proces, precum şi formarea 
stelei duble (diaster) corespunde în cazul omului cu 
momentul în care el intră în activitatea conştientă cea 
mai elevată. 

Vedem aici cum subconştientul, care domnea în 
celula în repaus, este treptat înlocuit, spre sfârşitul 
diviziunii celulare, de o manifestare mai elevată a 
conştiinţei. 

Şi în dezvoltarea omenirii vedem cum treptele cele 
mai de jos ale conştiinţei sunt încetul cu încetul 
înlocuite cu altele mai înalte - astfel, după ce am început 
cu subconştiinţa, ne îndreptăm, cu ajutorul conştiinţei 
şi al conştiinţei de sine, spre supraconştiinţă. 
Subconştiinţa se găseşte la începutul unei forme şi 
supraconştiința, la sfârşitul ei. Omenirea are deja în 
urmă viaţa subconşiientă şi conştientă. Dar intrăm 
treptat în contact cu o viață supraconştientă. Procesul 


supraconştient reuneşte în sine  subconştiinţa, 
conştiinţa şi conştiinţa de sine. 

Viața  supraconştientă este limita de care ne 
apropiem. Supraconştiința va imprima o altă direcţie 
evoluţiei omeneşti. Subconştiinţa este viața involuției, iar 
supraconştiința este procesul evoluției. Conştiinţa şi 
conştiinţa de sine servesc doar ca să lege aceste două 
procese. Conştiinţa şi conştiinţa de sine sunt planul care 
se formează între coborâş şi urcuş şi care uneşte cele 
două mari procese: involuția şi evoluția. 

Mulţi savanți nici măcar nu bănuiesc că există 
involuţia. 

Supraconştiința se manifestă când o fiinţă vie trece 
într-o altă formă, de exemplu, când un animal trece într- 
o formă umană sau când un om ia o formă mai elevată. 
Din adâncurile vieţii subconştiente, omul se ridică deja 
treptat până la o viaţă conştientă mai nobilă; se ridică 
îndeosebi până la punctul de a se sacrifica pe sine, ceea 
ce arată că viața supraconştientă începe să strălucească 
Jo el, că divinul se manifestă. Acesta este noul tip de "rm, 
este noua rasă care se anunţă. 

După cum am spus, părţile acestei celule iniţiale şi- 
au repartizat sarcinile. Unele au format organele 
digestive, altele, organele respiratorii; al treilea grup, 
sistemul cerebral; al patrulea, sistemul nervos simpatic; 
al cincilea, muşchii; al şaselea, oasele. Şi astfel s-a 
obținut omul de azi cu forma lui actuală. Aceeaşi celulă, 
ale cărei părţi au reglat în acest fel distribuirea 
sarcinilor, continuă să acţioneze în acelaşi sens şi face 
organismul omului să treacă într-o formă perfecționată. 
Ea este lumea primordială care a organizat întreaga 
omenire colectivă. 


În acelaşi fel am văzut apărând diferitele clase, 
clasele sociale care lucrează îndeosebi la formarea 
anumitor organe ale omenirii: toţi cei care cultivă 
pământul şi cei care distribuie producţiile oamenilor 
formează un sistem stomacal, furnizează sucurile; toţi 
cei care luptă pentru binele omenirii organizează 
muşchii şi oasele, ceea ce înseamnă că stabilesc ordinea 
în acest organism, ca să poată sta în picioare şi să 
lucreze cu mâinile lui, acestea din urmă fiind emblema 
voinţei omeneşti.  Taţii, mamele, clerul, corpul 
profesorilor, scriitorii şi moraliştii organizează sistemul 
cerebral; fraţii, surorile şi prietenii formează legăturile 
dintre sistemul cerebral şi sistemul nervos simpatic etc. 
Se mai poate vedea că lumea fizică are mişcările cele mai 
simple; urmează apariţia principiului vital, a 
sentimentelor şi se iveşte în sfârşit gândirea. Omenirea 
întreagă, adică ansamblul tuturor indivizilor, reprezintă 
diferenţierea de monada inițială care a trecut prin toate 
stările şi a dat toate formele actuale. 

Fiecare formă arată în plus modul în care i se 
manifestă energia în regiunea planului fizic, a planului 
vital (lumea forţelor), a planului astral şi a planului 
mental. Rasele, popoarele, societăţile, familia, individul, 
toate sunt strâns legate între ele. Ceea ce se petrece în 
interiorul rasei se petrece, păstrând proporţiile, şi în 
interiorul poporului; ceea ce vedem în rândurile 
poporului vedem, într-o proporţie mai mică, şi în 
societate; ceea ce se întâmplă în societate se întâmplă, 
mai restrâns, în familie şi ceea ce remarcăm în familie 
observăm, într-o măsură mai mică, la individ. 
Manifestarea energiei nu se face în mod uniform, ci este 
foarte variată. 


Când dorim să supunem la uniformitate acţiunea 
tuturor forţelor naturii, facem să apară răul, în timp ce, 
dacă recurgem la diversitate, producem binele. Din acest 
punct de vedere, lucrurile imorale sunt acelea care nu se 
schimbă, iar cele bune, acelea care variază continuu. 

Uniformitatea este moarte şi diversitatea, viață, în 
această privință nu există nicio contradicţie, deoarece 
este evident că, dacă mai multe persoane vorbesc în 
acelaşi timp repetând mereu acelaşi lucru, produc doar 
zgomot şi e imposibil să le înţelegi sensul cuvintelor. 
Dar, dacă aceleaşi persoane execută într-o orchestră 
părțile diferite ale uneia şi aceleiaşi compoziţii, ele vor 
produce o armonie agreabilă. Oamenii de astăzi au 
devenit imorali deoarece vorbesc în acelaşi timp şi vor 
toți unul şi acelaşi lucru: bani şi iar bani. Un oma 
studiat să devină profesor, dar vorbeşte numai despre 
bani; altul a ajuns preot, dar numai banii îl atrag. Şi 
institutorul, şi judecătorul etc., toți au acelaşi ideal. 
Întreaga omenire nu vorbeşte în prezent decât despre un 
singur lucru: banii. Şi astfel a fost creată uniformitatea 
în lume. Dar sensul vieţii nu constă în bani; aceştia sunt 
doar un mijloc tranzitoriu sau o formă în dezvoltarea 
omului. În consecinţă, dacă atribuim unei forme o 
valoare mai mare decât cea pe care i-a destinat-o 
natura, creăm răul. 

Putem lămuri această idee şi altfel. Toţi oamenii 
vorbesc despre Dumnezeu, dar nu se gândesc să-l 
îndeplinească voinţa; se vorbeşte despre El aşa cum s-ar 
vorbi despre un milionar, adică doar în raport cu banii. 
Nu e vizat milionarul, ci banii lui. Şi noi, când vorbim 
despre Dumnezeu, avem în vedere doar forța Lui, de 
care avem nevoie. Să ni-L reprezentăm ca lubirea din 
care provine viața. În loc ca doar să ne străduim să 


profităm de forța Lui, este indispensabil să înțelegem 
semnificația, conţinutul Iubirii Sale, care este izvorul 
tuturor binefacerilor. Trebuie nu numai să fim pătrunşi 
de această Iubire, ci s-o şi punem în aplicare. Şi 
Dumnezeu ne va apărea atunci în toată diversitatea şi 
măreţia Lui. Este, deci, necesar să imprimăm o direcţie 
cu totul diferită dezvoltării noastre în societatea actuală, 
şi nu vom obţine acest rezultat decât suprimând această 
inutilă uniformitate a manifestărilor sale şi înlocuind-o 
cu o diversitate reconfortantă. Să luăm un exemplu care 
ne va ajuta să vedem mai clar. Dacă vom sta permanent 
într-o casă masivă bine construită, asemenea unui 
castel din Evul Mediu, şi nu vom face altceva decât să 
trecem dintr-o cameră in alta, care va fi sensul unei 
astfel de vieți? 

Acel castel ne va deveni în cele din urmă Asuportabil 
şi am încerca să scăpăm din el cât mai curând. În acest 
scop, va trebui să găsim uşa care ne va arăta drumul 
spre natura vie. Şi de acolo, din acea natură variată, 
vom lua toate elementele necesare elevării gândirii, 
inimii şi manifestării voinţei noastre. În acest moment 
ne aflăm toţi în acel castel, unde nu facem decât să 
trecem dintr-o cameră în alta. 

Acel castel al rasei albe, cu toate popoarele şi 
societăţile lui, a fost străbătut în toate direcţiile şi acum 
are loc diviziunea care ne arată drumul spre natura vie: 
în viaţa europeană, această diviziune se exprimă prin 
împărţirea în bogaţi şi săraci, în puternici şi slabi. Şi 
lupta care se dă în acest moment prevesteşte ruperea 
ultimelor fire care ne leagă încă de vechea ordine a 
lucrurilor. În momentul acestei rupturi definitive va 
apărea noua omenire: sunt oamenii iubirii, care vor 
transforma viaţa actuală şi vor arăta că e posibil să 


trăim în alt mod. Ei îi vor face pe ceilalți oameni să 
înțeleagă că popoarele trebuie să se ajute între ele, că 
marile naţiuni trebuie să le protejeze pe cele mai slabe, 
că între popoare trebuie să se stabilească o înţelegere 
reciprocă şi că peste tot trebuie să domnească iubirea. 


VECHEA ŞI NOUA OMENIRE 
Involuţia şi evoluția Metodele vieții noi 


Există în natură două procese mari care participă la 
tot ce face aceasta. Unul este dirijat de la centru spre 
periferie şi se numeşte involutie, celălalt, de la periferie 
spre centru şi poartă numele de evoluție. Sunt două 
procese reparatoare asemănătoare cu cele ale circulaţiei 
sângelui, care acţionează în fiecare organism; este 
mişcarea sângelui spre periferie, care se numeşte 
arterială, şi de la periferie spre inimă, care se numeşte 
venoasă. În aceste două procese se naşte energia 
indispensabilă creării condiţiilor vieţii. Când vedem că 
apar deranjamente sau obstacole, vina nu este a 
procesului, ci a fiinţei în care are loc şi care nu-i înţelege 
semnificația. Să presupunem că un om duce o viaţă 
contrară bunului-simţ, o viaţă care îi stârneşte o lăcomie 
nesăbuită. Vom constata curând că unele materii inutile 
se vor aduna în el, împiedicând circulaţia regulată a 
sângelui arterial, ceea ce va împiedica în mod necesar 
mişcarea sângelui venos. 

Atunci, va apărea imediat o dizarmonie interioară 
care va genera condiţiile favorabile dezvoltării bolilor 
organice. Putem să constatăm faptele: mişcarea arterială 
nu se face în mod regulat sau survine o anumită oprire 
în mişcarea sângelui venos, şi zicem că tocmai aceasta a 
provocat numita dizarmonie. Dar, în realitate, cauzele 
constau în modul nesăbuit în care se hrăneşte acel om, 
adică în folosirea unui anumit fel de alimente şi 
substanţe pe care natura nu le-a destinat organismului 
acelei fiinţe. Şi, ca urmare a purtării sale nesocotite, ea îi 
dă de înţeles că i-a încălcat legile fundamentale, 


mişcarea regulată şi regulile schimbului natural de 
materii. 

În consecinţă, îl face pe acel om să treacă prin boli, 
prin suferinţe, ca să-l facă conştient, să reflecteze şi să 
se abată de la drumul greşit pe care a apucat. De 
exemplu, nu ne va fi posibil să forţăm o fiinţă vie, chiar 
un animal, care a înghițit odată ceva otrăvit şi l-a dat 
apoi afară, să accepte a doua oară aceeaşi hrană: se 
dovedeşte că, în această privință, animalele profită mai 
bine de experienţele lor decât oamenii. 

Ceea ce este valabil pentru organismul omului este 
valabil şi pentru societăţile şi popoarele din prezent. Cele 
două procese funcţionează şi în acest caz. Dacă vedem 
apărând la un popor sau la o societate anumite 
anomalii, dacă moravurile degenerează, dacă apar un fel 
de declin general, o decădere a moralei publice, a 
credințelor religioase, a gândirii omeneşti, ale căror 
urmări nu pot fi decât rătăcirea raţiunii sau depravarea, 
ori, ca să folosim un termen mai ştiinţific, disoluția, 
cauzele acestei situaţii lamentabile trebuie căutate în 
substanţele străine pe care oamenii le adună în straturi 
groase în organismul social: acumulări de gânduri şi 
dorinţe contra naturii. 

Analogia următoare ne va lămuri mai bine. Dacă o 
locomotivă deraiază din cauza stării puţin sigure a căii 
ferate, nu e vinovat cel ce o conduce, ci acela care a 
construit greşit calea ferată. La fel, copiii nu sunt 
vinovaţi când fac greşeli, vinovaţi fiind părinţii care au 
creat pentru ei condiţii proaste. 

În consecinţă, trebuie să examinăm aceste lucruri 
îndeaproape şi să ne întrebăm ce solicită aceste procese. 
Curând, ne vom convinge că procesul de involutie vrea 
sânge curat, inimă caldă, plămâni sănătoşi şi creier 


energic sau, ca să folosim un limbaj social, principii 
morale curate, viață ireproşabilă, iubire dezinteresată şi 
gândire clară. Acestea sunt materialele ce trebuie să stea 
la baza organismului pentru ca spiritul omenesc să 
poată reînnoi în mod regulat organele, fiindcă acestea au 
nevoie de o reînnoire continuă în munca în care sunt 
folosite. Cât priveşte evoluția, aceasta cere o muncă 
cinstită şi o activitate conştientă, ceea ce înseamnă că 
fiecare lucru trebuie să fie făcut aşa cum se cuvine, fără 
cea mai mică omisiune. Dacă membrii unei societăţi ar 
accepta să se supună acestor două mari procese atât de 
simple şi de clare ele însele, ar fi cruţaţi de multe 
suferințe şi necazuri şi viaţa lor ar câştiga mult în 
frumuseţe şi demnitate. 

Căci nu este vorba doar să constatăm că maşina are 
un deranjament, ci şi să o punem în stare să poată fi 
utilizată, aşa cum nu e important doar să constatăm 
viciile societăţii. Important este să găsim cele mai bune 
modalități pentru a repara ce e defect. Şi nu este de 
ajuns să constatăm că religia este în decadenţă, ci 
trebuie să descoperim şi cauzele care au produs acest 
rezultat şi să le înlăturăm. Ştiinţa de astăzi, care 
studiază stările nesănătoase ale organismului omenesc, 
dispune de unele remedii care nu numai că nu 
ameliorează situaţia bolnavului atunci când i se 
administrează, ci o şi agravează. Numim acest moment 
criză. După fiecare criză de acest gen, simptomele 
alarmante se reduc treptat, se face simțită o ameliorare 
şi întregul organism se întăreşte. Totuşi, cel care nu este 
la curent cu legea va zice că acel remediu nu se 
potriveşte deoarece produce o agravare, dar tocmai de 
asta depinde vindecarea. Un vechi proverb bulgar spune: 


„Cât timp apa nu e tulbure până la fund, nu poate să se 
limpezească”. 

Dar despre ce apă este vorba? Nu despre apa 
stătătoare, ci despre apa curgătoare. Trebuie ca ea să fie 
tulbure până la fund înainte de a putea deveni limpede. 
În consecință, dacă nu îndepărtăm din adâncul vieţii 
noastre impurităţile care o împiedică să se dezvolte în 
mod regulat, ea nu va putea să fie limpede sau, altfel zis, 
nu se va putea ameliora. Să ne explicăm mai exact 
gândul. Toți igieniştii din prezent declară că toate 
clădirile ce se construiesc trebuie să fie igienice, adică 
făcute din materiale fără umiditate - trebuie să fie 
prevăzute cu ferestre mari care să lase să intre mult aer. 
Ei recomandă ca aceste ferestre să fie cu faţa spre est, 
sud sau vest şi în faţa fiecărei case să fie o mică grădină 
cu arbori şi flori. După părerea lor, acestea sunt casele 
cele mai sănătoase (După părerea noastră, casele la 
construirea cărora s-au folosit copaci sunt şi mai 
sănătoase. Urmează cele făcute din cărămidă şi apoi cele 
Jăcute din piatră. Totuşi, cele mai bune, mai salubre, vor 
fi casele din sticlă). Să luăm, de exemplu, o casă 
construită după toate regulile. Numai că ființa care 
locuieşte acolo uită, din neglijenţă, să deschidă des 
ferestrele şi, după ce a locuit mult timp în acea casă atât 
de igienică, ajunge să se simtă ciudat de indispusă şi, 
din cauza aerului viciat pe care îl respiră, începe să 
creadă că acolo şi-a găsit culcuşul vreun duh rău. Dar 
acest duh nu este altul decât ea însăşi. Ce sfat i-am 
putea da? 

Să deschidem uşile şi ferestrele ca să lăsăm să intre 
aerul de afară, pentru a se putea realiza cele două 
procese, involuţia şi evoluţia. În această acţiune, 
individul respectiv va simţi că se produce în el o 


anumită ameliorare. Exact ce vrea să spună proverbul 
bulgăresc: după ce a devenit în întregime tulbure, adică 
după ce s-a făcut acea mişcare din afară înăuntru şi 
invers, apa se limpezeşie. Şi în privinţa societăţilor 
religioase din prezent zicem că ferestrele au rămas 
închise secole la rând şi că duhul rău care le chinuie nu 
este altul decât ele însele. În consecință, le recomandăm 
acest proces foarte simplu: să deschidă toate ferestrele şi 
uşile ca să poată intra aerul curat şi, odată cu aerul, să 
pătrundă şi lumina divină în ele. Toate geamurile 
înnegrite trebuie înlăturate, totul trebuie să fie foarte 
clar, pentru ca omul care priveşte din interior să vadă şi 
să distingă totul perfect, nimic să nu-l poată înşela. 

Natura zice: celor care sunt buni şi inteligenți, 
binecuvântare, pace şi bucurie; celor lipsiţi de 
inteligenţă, care se lasă conduşi de propriile capricii, 
suferință, sărăcie şi lipsuri. De ce? Pentru că cei din 
urmă nu le permit aerului curat şi luminii pure din jurul 
locuinţelor lor să pătrundă înăuntru. 

Toate acestea sunt spuse în termeni generali. Este 
vorba de principii generale proclamate de mii de ani, dar 
care nu s-au concretizat încă şi nu sunt aplicate încă în 
formele lor naturale. Toate mediile, toate popoarele 
suferă de mii de ani. Întreg pământul e acoperit de 
cimitire; timpul a făcut să dispară un şir întreg de 
popoare; se numără cu miile locurile devastate, oraşele 
ruinate, care sunt dovezi concludente ale vieţii puţin 
raționale duse acolo. În locul oraşelor dispărute, 
societatea de astăzi a ridicat altele, care se pot aştepta la 
acelaşi destin dacă nu se schimbă modul de a trăi. Se va 
spune că aceasta este soarta omenirii. 

Nu! Aceasta era soarta tuturor acelor vechi popoare 
care nu înțeleseseră încă marea lege divină. Dar 


omenirea nouă, care a dobândit experienţa trecutului, 
îşi ridică deja glasul, îşi formulează gândirea corectă, se 
exprimă în cuvinte sfinte şi concretizează primele 
formule necesare adevăratei dezvoltări a societăţilor şi 
popoarelor. Or, prima formulă este că toți oamenii trebuie 
să se simtă apropiaţi; trebuie să simtă că sunt părţile 
inerente ale unui tot, asemenea organelor unui organism 
comun, care are nevoie în egală măsură atât de cele mai 
mici, cât şi de cele mai mari, deoarece şi cele mici, şi cele 
mari îndeplinesc la un moment dat lucruri foarte 
importante pentru organism. A doua formulă spune: 
moartea unei părți înseamnă moartea tuturor părților şi 
viața uneia este viața tuturor. Dacă mama e curată, fiica 
ei va fi şi ea la fel; dacă tatăl e curat, la fel va fi şi fiul 
lui; dacă mama e inteligentă, la fel va fi şi fiica, dacă 
tatăl are caracter, fiul va avea şi el; dacă mama are 
suflet, fiica va avea şi ea, aşa cum fiul se va distinge prin 
nobleţe dacă tatăl lui este un om cu suflet nobil. Căci 
legea spune: din bine iese binele şi din iubire iese 
iubirea; din echitate iese echitate; cunoaşterea vine din 
înţelepciune şi succesul, din adevăr. Atunci, dacă religia 
este în decadenţă, înţelegem că aerul îi este viciat şi că 
are în ea straturi enorme de depuneri nesănătoase. Şi 
zicem: Tulburaţi-vă apa, deschideţi ferestrele si, în loc de 
moarte, viața va veni în voi. Când este anunţat adevărul, 
nu trebuie să ne astupăm urechile, ci să le deschidem. 
Cei care răspândesc idei nu trebuie să acopere 
inteligenţele cu vălul erorii, ci să le facă să vadă liber 
lumina; nu trebuie să împresoare inimile cu ziduri, ci cu 
grădini pline de flori şi cu cele mai frumoase gânduri 
omeneşti; în plus, trebuie să vorbească nu despre ei 
înşişi, ci despre ceilalţi, să caute nu binele personal, ci 


binele general. Poate fi vorba de binele general acolo 
unde e sărăcie şi suferință? 

Şi, acolo unde domneşte violența, mai există dreptul 
comun? Acestea sunt produsele vechii omeniri şi 
urmările lor (cetăți în ruină şi nenumărate cimitire), 
sunt dovezile ce arată că natura nu-i iartă pe cei care îi 
nesocotesc legile. 

În consecință, omenirea nouă susţine că fiecărei 
ființe trebuie să i se dea locul şi munca potrivite ei. Ea 
susține că fiecare ființă trebuie să aibă o locuinţă 
igienică, un corp sănătos, o inimă curată, o inteligență 
limpede, un suflet nobil şi o minte puternică şi elevată. 
Această omenire nouă consideră că nu trebuie să 
plângem la mormintele defuncţilor, ci să profităm de 
lecţia pe care ne-o dau prin moartea lor, căci spun: „Am 
murit pentru că n-am trăit conform legilor naturii. 
Oraşele noastre, idealurile noastre au căzut în ruină din 
cauza vieţii noastre dereglate, din cauza nesăţioasei 
noastre lăcomii şi a neglijenţei noastre stupide. Învăţaţi 
de la noi şi nu plângeţi, ci trăiţi rațional”. Omenirea 
nouă zice: „Fratele trebuie să-şi iubească fratele; familia 
trebuie să iubească familia; societatea trebuie să 
iubească societățile; poporul trebuie să iubească 
popoarele şi toate popoarele reunite într- un tot trebuie 
să iubească omenirea, care e bătrâna lor mamă”. 

Nu aplicându-se unguente pot fi vindecate 
infirmităţile societăţii actuale, asta e o metodă veche. 
Omenirea nouă spune: „Fiecare rană trebuie să fie 
expusă la lumina soarelui; inteligența omenească 
trebuie să fie pusă în slujba omenirii; trebuie trimise 
mai multă lumină şi mai multă iubire inimii omeneşti şi 
viaţa trebuie să fie în perfectă armonie cu natura vie. Nu 
cel care trasează pe hârtie aceste planuri merită să fie 


numit învăţat, ci acela care le aplică. Nu poate fi 
considerat artist numai cel ce ne prezintă tablouri în 
care a pictat felurite fructe, căci adevăratul artist este 
acela capabil în acelaşi timp să le producă”. 

Pentru reînnoirea societății, trebuie adoptată 
metoda cea mai simplă. Dacă cel căruia îi este sete stă 
aşezat zile în şir lângă apă şi doar filosofează, 
întrebându-se dacă trebuie sau nu să bea, ce rezultat va 
produce această apă în el, ce beneficiu va avea de pe 
urma ei? Şi ce va câştiga un om înfometat care stă la o 
masă îmbelşugată dacă, în loc să mănânce, doar 
examinează ştiinţific alimentele şi le analizează? Este 
evident că trebuie să luăm în noi acea apă şi acea hrană. 
Cea mai mică experienţă are, în consecință, mai multă 
valoare decât vechile teorii care spun că omul este 
păcătos şi că mama l-a conceput în păcat. Aici se 
constată pur şi simplu că mama n-a trăit conform legilor 
naturii şi n-a putut decât să-l conceapă în păcat. Dar, 
dacă un om se naşte plăpând şi incapabil să formeze 
vreun gând, cine e de vină? Există trei situaţii: ori 
natura care a creat iniţial lucrurile, ori mama care le-a 
creat acum, ori omul însuşi se manifestă în acel 
moment. Dar toate datele ştiinţei actuale demonstrează 
că nu există devastări în natură; devastările provin de la 
fiinţele care trăiesc în ea. 

Să admitem că sunteţi sănătoşi, viguroşi, inteligenţi. 
Dar iată că cineva din afară vă aplică în cap lovituri atât 
de puternice încât rezultă o deranjare a creierului 
urmată curând de tot felul de manifestări anormale. 
Care e cauza schimbării survenite? Se înţelege de la sine 
că loviturile date de acel individ din afară. Pe de altă 
parte, să luăm o familie ai cărei membri se iubesc şi 
trăiesc în pace şi armonie. Sunt sănătoşi şi plini de 


viață. Dar, într-o zi, locuinţa le este cuprinsă de flăcări: 
o persoană rău-intenţionată şi împinsă de ură i-a lipsit 
astfel de locuinţă, de alimentele din cămară, de haine 
etc. şi toate necazurile se abat apoi peste acea familie 
nefericită: boli, suferinţe şi moarte. Cine e vinovat aici? 
Natura, familia, sau cel care a dat foc casei? Cel care a 
dat foc casei, fireşte. 

Şi acum lumea este plină de oameni care sparg 
capetele semenilor lor şi le incendiază casele. De ce o 
fac? Pentru că nu înţeleg sensul vieţii? Care sunt armele 
cele mai puternice ale unui popor, puştile şi tunurile, 
sau fiii şi fiicele lui, cinstiţi, activi şi muncitori? 

Care sunt fortărețele cele mai sigure, negustorii 
bogaţi ce dispun de capitaluri mari, sau institutorii şi 
preoții cu caracter nobil şi dezinteresat? Fără nicio 
îndoială, forța, vigoarea unui popor constă în principiile 
morale vii manifestate în toate sferele existenţei. Aceste 
principii trebuie să fie aplicate peste tot, în toate sferele 
vieţii. Toți oamenii trebuie să fie cinstiți, drepţi, 
inteligenţi şi buni. Cinstea va crea coloana vertebrală a 
caracterului omului; dreptatea va fi forța lui; inteligența îi 
va imprima direcţia şi bunătatea va fi capitalul său. 


ÎN PRAGUL UNEI EPOCI NOI 
Dezvoltarea popoarelor; Venirea celei de-a şasea rase 


Călăuzele popoarelor actuale trebuie să se ocupe din 
nou şi foarte serios de legile care guvernează viața 
omenirii, ca să nu se lase influențate, în activitatea lor 
socială, de dispoziții accidentale sau de interese 
temporare. Trebuie ca ele să reflecteze şi să-şi asume 
sarcina de a cunoaşte profund legile biologice ale vieții 
sociale şi ale culturii, de a se conforma lor şi de a le 
urma cu stricteţe, fără să se abată vreodată de la ele. 
Astăzi, vedem toate popoarele europene rătăcind în cele 
mai diferite direcţii şi risipindu-şi energia materială Şi 
morală ca să obţină rezultate inutile. Cu alte cuvinte, 
locul ocupat de toate popoarele în Europa a devenit 
foarte  nesănătos, e plin de otravă, de miasme 
infecțioase. 

lar metodele vieții nu sunt conforme cu scopul 
Urmărit. De aceea, aplicarea lor nu duce la niciun 
rezultat practic. În această privință, popoarele din 
Europa de astăzi seamănă cu unele persoane care 
amână de la un an la altul plata datoriilor. E de la sine 
înțeles că acele datorii cresc. Acest mod de a acţiona le 
va duce oare la scopul urmărit? Nu, căci se vor vedea 
într-o zi în imposibilitatea de a le achita. 

Singurul model cărora toţi trebuie să i se 
conformeze, atât popoarele, cât şi guvernanţii şi simplii 
cetăţeni, este modelul pe care ni-l oferă natura. Trebuie 
să observăm cu atenţia cea mai minuțioasă cum aplică 
ea legile dezvoltării organice şi metodele pe care le 
foloseşte ca să atingă anumite scopuri. Tocmai astfel o 
vedem furnizând amplasamentul, condiţiile şi ajutorul 
pentru toate fiinţele raționale care au tendinţa să lucreze 


în vederea binelui general. În acest scop, ea cere de la 
fiecare condiţiile următoare: 1) sămânța sau germenul 
de viață să aibă în sine forță, ca să se poată manifesta; 
2) acestei seminţe îi dăruieşte sol, umiditate şi celelalte 
două elemente indispensabile, căldura şi lumina. 

E lesne de înţeles că, dacă sămânţa nu are forţă şi 
inteligenţă în ea, adică dacă poporul sau individul nu 
este înzestrat cu această inteligenţă, nu-i este posibil să 
se manifeste. În afara acestei prime condiţii, are nevoie 
de condiţii materiale: pământ şi spaţiu ca să-şi poată da 
frâu liber activităţii, pentru organism, lumina reprezintă 
principiile de care are nevoie fiecare popor ca să imprime 
o direcţie corectă gândirii sale; căldura reprezintă 
sentimentele nobile, aspiraţiile înalte ale inimii sale. 
Aceste sentimente, sprijinite de voinţă, îl împing să 
realizeze marile scopuri ale vieţii. 

Până în prezent, toate popoarele s-au străduit să 
respecte, în măsura ştiinţei şi putinţei lor, aceste 
exigenţe ale naturii. Dar, în drumul lor spre progres, au 
neglijat condiţiile exterioare, ceea ce le-a împiedicat să 
ajungă la realizarea completă a obiectivelor. Sau, 
dispărându-le în întregime umiditatea, au trăit în 
procesul invers, uscarea. Sau le-au lipsit lumina şi 
căldura şi a urmat o congelare generală în care creşterea 
s-a oprit. 

Corpul sau organismul unui om ori al unui popor 
este solul în care se seamănă sămânţa. Umiditatea 
reprezintă viața sa materială, iar prin lumină şi căldură 
se înțelege (în sens foarte larg) întreaga sa viaţă 
spirituală. Dacă lipsiţi oricare organism de una dintre 
aceste condiţii care îi sunt Indispensabile şi pe care 
trebuie să le folosească în activitatea sa, dezvoltarea se 


va opri. Sau, cu alte cuvinte, dezvoltarea este crearea 
unui şir de forme în care se manifestă viaţa. 

Toate formele existente în natură sunt întotdeauna 
încercări ce tind să amelioreze viața fiecărui organism. 
Şi această modificare neîncetată n-a fost întreruptă, ci 
continuă. În consecință, dacă natura însăşi face 
propriile experienţe în crearea şi perfecţionarea formelor, 
omul trebuie, în armonie cu ea, să-i urmeze exemplul. 
Dacă vreo formă nu dă cel mai bun rezultat, trebuie să-i 
impunem o schimbare, ca să-l obţinem după aceea. Aşa 
procedează toți inventatorii: fac încercări continue până 
ajung la rezultatul dorit. Locuinţele se pregătesc şi ele în 
acest fel: se începe cu o anumită formă, se construieşte 
clădirea (fundaţia, zidurile şi acoperişul) şi se trece apoi 
la procesul interior - zugrăvit, mobilat -, şi abia după 
aceea se pregăteşte proprietarul să locuiască acolo. 

Popoarele actuale de rasă albă au atins deja culmea 
dezvoltării fizice exterioare. Şi acum trebuie să înceapă 
al doilea proces, dezvoltarea interioară. Niciun popor nu 
poate încă să evolueze. Popoarele de-acum pot să dea 
înapoi; de avansat în acelaşi sens nu mai pot. Toate 
aspiraţiile lor trebuie să aibă ca scop dezvoltarea 
interioară; trebuie să fie create, în măsura posibilului şi 
pentru toţi indivizii, condiţii care să le permită să 
lucreze. 

Întâi, trebuie ca popoarele de astăzi să-şi precizeze 
foarte clar idealurile, concepția despre lume, precum şi 
scopul spre care tind. Deoarece ştiu din experienţă ce 
este forța materială; s-au bucurat până la saţietate de 
bogății şi plăceri, adică au savurat toate plăcerile din 
planul fizic. 

Dar natura nu suportă uniformitatea, repetarea 
(asta e legea), ci iubeşte diversitatea într-o mişcare 


progresivă şi ascendentă. În consecință, singurul lucru 
necesar în acest moment este dezvoltarea spirituală în 
toată puritatea ei, manifestarea forței sufletului omenesc. 
Sentimentele cele mai înalte şi cele mai nobile, pe care se 
edifică cultura spirituală a oamenilor, sunt încă în stare 
latentă. Totuşi, trebuie să apară în toată puterea lor, 
pentru ca binele suprem din ele să se poată răspândi 
peste tot. Toate popoarele, societăţile şi indivizii, toate 
sistemele, indiferent care ar fi ele, trebuie să aibă în 
vedere doar acest domeniu. Dacă popoarele din prezent 
nu pornesc cât mai curând pe această cale, natura le va 
constrânge prin epuizarea sistemului lor nervos; ele vor 
deveni neurastenice şi astfel, vrând, nevrând, se vor 
vedea forțate să renunțe la concepţiile vechi, la 
înțelesurile şi aspiraţiile lor şi să apuce pe alt drum. Să 
luăm, de exemplu, un om bogat obişnuit să se 
hrănească doar cu bucatele cele mai pretenţioase. Ce se 
întâmplă? Sistemul nervos îi slăbeşte, stomacul uzat 
începe să dea afară alimentele. El înţelege că trebuie să 
pună capăt vechiului regim alimentar şi, vrând, 
nevrând, să se mulțumească cu o hrană mai simplă: să 
bea doar lapte. Totuşi, numai copiii se hrănesc cu lapte. 

Marele învăţător al omenirii a zis: „Dacă nu deveniți 
asemenea copiilor, nu veţi intra în împărăţia cerurilor”. 
Aceasta înseamnă că trebuie să primim „noul” care ne 
intră în viaţă aşa cum primesc copiii ceva nou. Fiecare 
ştie că, atunci când apar într-o casă, copiii le aduc 
bucurie părinţilor şi celor apropiaţi, fiind iubiţi de toţi. 
Copiii poartă în ei viaţa nouă, noile aspirații; poartă în ei 
puritatea şi o iubire naivă care nu este încă murdărită 
de bănuială, de violenţă şi de alte procedee. Poartă în ei 
un spirit de modestie şi de bunătate care îi face supuşi 
şi concilianți. 


Popoarele europene trebuie, deci, să devină şi ele 
asemenea copiilor, adică trebuie să se resemneze să 
accepte noua ordine impusă acum de natură. 

Oamenii cu aspirații obişnuite, de zi cu zi, nu înţeleg 
încă aceste noi dispoziţii. Numai sufletele mult evoluate 
şi foarte sensibile, sufletele care prin eforturi 
nemaipomenite s-au ridicat peste nivelul concepţiilor şi 
înțelegerii obişnuite sunt în stare să înțeleagă acest 
„nou” care intră în viaţă. Ele sunt ca păsările trezite 
înaintea zorilor şi ca florile delicate care presimt 
apropierea primăverii şi răsăritul soarelui şi semnalează 
aceste lucruri îmbucurătoare, primele, prin cântul lor 
melodios, celelalte, prin creşterea rapidă şi dăruirea de 
flori cu parfum plăcut. 

Este neapărat necesar (timpurile noi ne-o impun) să 
ne schimbăm vechea manieră de a vedea, să ne 
conformăm noului care avansează şi să începem să 
aplicăm metodele noi pe care viaţa le cere în prezent. 

O comparaţie va face totul mai clar. Când omul 
bogat ajunge sărac, trebuie să înceapă să muncească; 
când tânărul e lipsit de plăceri, trebuie să înceapă să 
studieze; când bolnavul îşi recapătă sănătatea, trebuie 
să părăsească spitalul; după ce deţinutul şi-a executat 
pedeapsa, trebuie să iasă din închisoare fără să se 
preocupe de felul în care se va descurca în noile 
împrejurări care îl aşteaptă. 

Condiţiile de viață ale deţinutului sunt diametral 
opuse față de cele ale vieţii din afara închisorii. 
Popoarele moderne sunt deja eliberate din închisoare, 
dar încă nu ştiu cum să se adapteze la condiţiile 
exterioare. 

În consecință, problema nu este să ne păstrăm 
închisorile şi să le reformăm, ci să ne confruntăm cu 


noile împrejurări exterioare ale vieţii, fiindcă închisorile 
sunt produsul lipsei de organizare a vieţii. Toate 
sistemele sociale trebuie să fie doar auxiliare, indicaţii 
pentru omenire, nu limitări, căci această ultimă 
modalitate nu duce la nimic pozitiv, închisorile şi toate 
instituţiile moderne create în vederea limitării libertăţii 
anumitor indivizi care nu se supun ordinii sociale 
stabilite nu numai că nu reduc răul, ci îl şi sporesc, 
căci, în limitări, unele energii neutilizate se întăresc şi 
rup formele care le limitează. Cu alte cuvinte, când 
cursul unui râu este blocat într-un loc, fără să i se dea 
acestei ape o altă direcţie în scopul de a o utiliza la 
stropitul grădinilor etc., blocarea curentului va pricinui 
pagube mari când digul se va rupe sub presiunea forţei 
tot mai mari a apei care se adună. Oamenii îmbătrânesc 
şi mor pentru că rețin prizoniere în ei anumite forţe care 
rămân, deci, nefolosite. 

Aceste forțe distrug formele care le împiedică să 
funcţioneze şi această distrugere a formelor o numim 
„moarte”. Această situaţie nu este valabilă doar pentru 
om, ci pentru toate fiinţele; toate trec prin acelaşi proces 
şi învață marea lege care spune că ne adaptăm la noile 
condiţii pe care le creează natura. 

lar omenirii de astăzi i s-a dat să rezolve o problemă 
socială importantă şi trebuie s-o rezolve conform 
matematicii şi geometriei vii. Matematicienii moderni 
trebuie să proiecteze o lumină puternică asupra acestor 
legi şi ştiinţa lor socială le va arăta în acest scop direcţia 
de urmat. Toate călăuzele omenirii trebuie să De 
inspirate de Marele suprem, ca să găsească soluţia 
acestei sarcini nobile. 

Dacă aşa stau lucrurile, popoarele moderne vor 
atinge în dezvoltarea lor gradul la care vor ajunge 


precursorii noii rase. În timpul rasei negre, s-au 
dezvoltat sentimentele inferioare ale omului; în timpul 
rasei galbene, s-au dezvoltat forţele lui organice; în 
timpul rasei albe, i s-au dezvoltat forţele intelectuale. 
Totuşi, rasa nouă, care vine acum, are ca scop 
dezvoltarea forţei spiritului său în realizarea idealurilor 
care i-au fost transmise ca să poată ocupa primul loc şi 
să utilizeze toate forţele dobândite nu pentru a face rău, 
ci pentru a face bine. 

În consecinţă, rasa albă va deveni mama celei de-a 
şasea rase, care va purta în ea toate idealurile înalte 
despre care s-a vorbit în trecut şi despre care vorbesc şi 
în prezent poeţii, filosofii, savanții şi predicatorii. 
Popoarele civilizate se pot pregăti pentru venirea celei de- 
a şasea rase. 

Rasa latină a creat Inchiziția, nici ea nu şi-a atins, 
deci, scopul. Numai naţiunile raselor anglo-saxone şi 
teutone sunt relativ mai liberale şi au, de aceea, o 
legătură interioară mai puternică. Se înţelege că 
popoarele care ţin să aibă viitor trebuie să fie inspirate 
de idealuri înalte (nu abstracte), de idealuri care conţin 
legătura interioară între material şi spiritual. Se înţelege 
de la sine că ne referim aici doar la reprezentanţii cei 
mai avansați ai raselor anglo-saxone şi teutone. 
Popoarele nu trebuie să împiedice „noul” să-şi croiască 
drum, nu trebuie să se opună curentelor de idei 
purtătoare de iubire, frăție, egalitate, libertate şi pace. 

Tocmai acestor nobile popoare pline de entuziasm 
pentru idealurile înalte le aparţine viitorul. În timpul 
fostului regat bulgar, şefii de atunci i-au alungat pe 
bogumili, a căror sublimă învăţătură tindea să reformeze 
viața şi ordinea socială printr-o modalitate ideală. Dar 
jugul turcesc sub care au fost nevoiţi să se plece bulgarii 


timp de cinci secole i-a făcut să plătească scump 
greşeala: un popor care se opune Celui mai mare şi care 
nu primeşte Cuvântul Divin care îi este trimis de 
providenţă şi nu-l pune în aplicare în viaţă este 
fatalmente abandonat sorții sale pentru a suporta 
suferința comportamentului său nesăbuit şi trebuie să 
se aştepte, atunci, la toate necazurile. Bogumilii alungaţi 
din Bulgaria şi-au purtat ideile şi cultura în Vestul 
Europei, iar popoarele care i-au înţeles şi au pus în 
practică ideile lor în reformele sociale au putut să 
înflorească cu adevărat. lar acum, dacă înţeleg greşelile 
comise în trecut şi nu le repetă față de mişcarea 
spirituală, bulgarii vor obţine rezultate mult mai bune în 
viaţa lor socială. 

Nu învăţăm nimic în plus repetând mereu aceleaşi 
greşeli; acest procedeu aduce doar deziluzii. Vedem că 
există puncte de contact între toți oamenii activi din 
societate. Ideile lor nu diferă în mod esenţial şi ei pot, în 
consecință, să găsească un mod comun de acţiune, în 
care s-ar instaura, într-o adevărată armonie, o 
convergenţă de idei al cărei rezultat ar D binele general, 
binele pentru noi toţi. 

Trebuie să înţelegem că orice om care se bucură de 
simțul vederii poate să perceapă lumina, dar nu toţi îi 
percep semnificaţia şi câştigul. Orice om care are urechi 
poate să audă muzica, dar nu toţi percep frumuseţea pe 
care o conţin acea muzică şi vocea omului şi nu înţeleg 
sensul profund al vieţii care se exprimă în muzică şi în 
cuvânt. Orice om care are inimă poate să simtă iubirea, 
dar nu toţi sunt în stare să înțeleagă elanul interior şi 
suprem cu care ea răsplăteşte sufletele pregătite să-i 
pună în aplicare forţa vie în viaţa lor. 


Astfel, numărul celor care trăiesc în deplinătatea 
sensului cuvântului este mic. Unii duc doar o viaţă plină 
de suferinţe, alţii trăiesc şi vegetează, alţii trăiesc şi mor, 
iar alţii trăiesc şi învie. 

în consecință, când această ultimă stare va D starea 
conştientă obişnuită a societăţii, ne vom afla în pragul 
epocii noi, care aduce adevărata libertate pentru 
întreaga omenire. Şi ea bate deja la uşa fiecărei 
înţelegeri, fiecărei inimi şi fiecărui suflet. Şi cel care ştie 
să gândească, care poate să simtă şi să aibă elanuri 
nobile o va înţelege şi va merge în întâmpinarea ei. 


MINTEA, INIMA ŞI VOINȚA 
Influenţa lor asupra vieţii; Forma, conținutul şi 
sensul vieții 


Putem caracteriza aceste trei principii ale vieţii 
omeneşti ca fiind trei forţe care lucrează la edificarea ei. 
Ele sunt invizibile şi nu pot să fie concretizate şi simţite 
ca în cazul forțelor materiale, căci ele se manifestă în 
cele trei sisteme principale ale organismului omenesc, 
ceea ce ne permite să le constatăm manifestarea şi 
activitatea. Principiul inteligenței sau forța vieții 
intelectuale depinde de sistemul nervos cerebral, unde 
rolul principal este îndeplinit de creier şi de simțurile 
omului. 

Principiul inimii sau forța sensibilităţii este în relație 
cu aparatul respirator, aparatul circulator şi cel digestiv, 
unde plămânii, stomacul şi vasele sangvine joacă un rol 
important; ele sunt în raport cu sentimentele omului. 
Voința omului, care depinde de cea mai înaltă capacitate 
a sa, rațiunea, este forța care se manifestă prin ceea ce 
se numeşte aparat motor, în care un rol important îl au 
oasele, muşchii, ligamentele şi extremităţile. Omul este 
inteligent doar dacă ştie să-şi folosească diferitele 
membre ale corpului. 

Când organismul acţionează în acest mod, zicem că 
o forță conştientă superioară se manifestă chiar în sânul 
naturii potrivit principiului  finalităţii. Dar acest 
principiu acţionează doar în anumite momente, când se 
simte necesitatea. De exemplu, omul care se hrăneşte se 
conformează exigenţelor principiului, având în vedere că 
hrana îi domoleşte foamea şi îl cruță de suferinţele la 
care este expus dacă duce lipsă de ea. Dar numai o 
hrană potrivită este în măsură să-i domolească foamea. 


Ea trebuie să fie în relaţie strânsă cu organismul. Şi, de 
fiecare dată când nu este conformă legii şi nu 
corespunde scopului, o hrană produce boli chiar şi după 
ce a satisfăcut foamea celui care a folosit-o. 

În astfel de cazuri, oamenii instruiți, savanții declară 
că există anomalii care împiedică funcţionarea regulată 
a legilor naturii. Gândirea, ca forță conştientă din 
natură, este legată de toate fiinţele vii care se străduiesc 
să-şi găsească o hrană potrivită, ceea ce înseamnă că ele 
caută condiţiile care să le permită să trăiască şi să-şi 
păstreze această viață mai mult timp. În consecinţă, vom 
remarca faptul că toate fiinţele au capacitatea să observe 
totul şi să efectueze căutări - sunt primii pionieri ai 
Ştiinţei. O mică experienţă va dovedi adevărul acestei 
aserțiuni. Dacă puneţi un cârlig de undiţă într-o apă 
curgătoare foarte limpede şi vreun locuitor al acelei ape, 
un peşte, de exemplu, muşcă din momeală, dar după 
aceea reuşeşte să se elibereze, va începe să se 
învârtească în jur ca să examineze cârligul. Va păstra 
amintirea formei aceleia şi nu se va mai lăsa niciodată 
înşelat. S-au mai făcut şi alte experienţe: nişte melci au 
fost puşi într-o grădină înconjurată de o sârmă uşor 
electrizată; fiecare melc care a simţit o dată curentul şi a 
suferit nu s-a mai apropiat niciodată de sârmă. 

Cei care n-au făcut aceste observaţii fine în natură 
consideră că ființele inferioare n-au niciun fel de 
inteligență, dar adevărul este că vedem aceste fiinţe 
inferioare înțelegând atât de corect lucrurile câteodată şi 
dând dovadă de o capacitate inventivă atât de mare, 
încât îl depăşesc chiar şi pe om în anumite privinţe. Încă 
un exemplu. Dacă îi luaţi un picior, steaua-de-mare ştie 
cum să-l recreeze, ceea ce nu-i este posibil omului care 
şi-a pierdut un picior. Se va zice că natura face aceste 


lucruri. Dacă este aşa, de ce nu face să crească din nou 
piciorul care îi lipseşte omului? 

Steaua-de-mare are, prin urmare, o specialitate pe 
care omul n-o cunoaşte. Când un virtuoz interpretează o 
creație muzicală, cine este în realitate executantul, 
natura, sau omul? Omul, bineînţeles. În cazul dat, se 
distinge ca individ; nu toţi oamenii pot să cânte ca el, 
această interpretare este specialitatea lui. Dar n-a 
dobândit-o într-o zi, nici într-o lună, nici măcar într-un 
an. Ea se datorează eforturilor unui şir de generaţii de 
indivizi care au muncit în această direcţie. Totuşi, unul 
dintre ei a reuşit să exprime această specialitate într-un 
act inteligent şi zicem că natura lucrează în el. În lume, 
fiecare ființă exercită până la un anumit punct o 
oarecare influenţă care produce o schimbare în mediul 
înconjurător şi, prin anumite eforturi conştiente, 
încearcă să facă să apară în mod mai avantajos forţele 
depuse în firea sa. 

Aceste eforturi nu pot să ajungă doar într-o zi la 
cunoştinţa celor mai sus plasate fiinţe din jurul său, ci 
este nevoie de multe secole de activitate susținută ca să 
se manifeste această tendinţă inteligentă depusă în ea 
de la început şi care acţionează la un moment dat. În 
consecință, tot conform aceleiaşi legi a analogiei, doar 
luând în considerare structura creierului, aranjarea 
celulelor sale şi repartizarea funcţiilor lui, prelungirea 
sistemului nervos care se întinde în toate părţile 
corpului, putem judeca activitatea acestei forțe 
individuale, inteligente, interioare, care a acţionat timp 
de secole în aceeaşi direcţie, ca să reuşească să producă 
acest organ de primă necesitate în ceea ce priveşte 
exprimarea gândirii omeneşti, crearea societăților 
actuale şi a culturii în toate manifestările ei, cele mai 


înalte ca şi cele mai joase. Acolo unde creierul este 
dezvoltat, adică unde urmează calea ascendentă a 
dezvoltării sale, apare o cultură înaltă a omului; acolo 
unde urmează calea descendentă a dezvoltării sale, se 
formează culturile inferioare. Şi pe aceasta din urmă, 
calea descendentă a dezvoltării, o numim răul. Putem să 
ne folosim şi de următoarea comparaţie: lupul urmează 
drumul descendent şi oaia, drumul ascendent. 

lar despre acei oameni care ţin calea ascendentă 
spunem că sunt inteligenţi şi nobili, în timp ce aceia 
care o ţin pe cealaltă sunt numiţi lipsiţi de cultură şi 
zicem despre ei că degenerează, iar eforturile pe care le 
fac devin întotdeauna cauza vreunui rău. 

Anomaliile aparente care există în natură provin din 
fapte care dovedesc că legile ei înțelepte au fost 
încălcate. Exact de aceste legi depinde viaţa, într-un 
sens sau altul. Şi astfel, când principiile înțelepte ale 
naturii urmează linia descendentă a dezvoltării lor, 
atunci apar toate formele şi toate organismele inferioare 
care constituie baza de unde începe linia ascendentă, 
cultura înaltă a omului. 

Istoria Pământului şi ştiinţa actuală sunt de acord 
în privinţa acestui punct şi îl confirmă. Mii de secole, a 
existat o luptă cumplită între aceste forțe inferioare, 
pentru supremație. 

Şi lor le datorăm mările, oceanele, munţii, vulcanii 
etc. Când această luptă interioară a atins limita 
extremă, au apărut alte forme mai elevate, una dintre ele 
fiind forma omenească. Evoluţia formelor capătă o altă 
direcţie, deşi această luptă nu a luat sfârşit. Totuşi, în 
comparaţie cu ceea ce era în trecut, şi-a pierdut de mii 
de ori intensitatea. Şi când, la rândul ei, această înaltă 
dezvoltare îşi va atinge apogeul, vom avea o cultură 


nouă cu baze cu totul noi şi legi cu totul diferite de cele 
care guvernează în prezent universul. 

Actualmente, orice activitate mentală a omului pe 
pământ este concentrată asupra celulelor care formează 
creierul. Este, deci, util să le studiem igiena. Ne vom 
folosi de o experiență simplă. Dacă luăm ca exemplu 
celulele numite piramidale, care formează stratul 
superior al creierului, vom observa că ele sunt legate, 
parcă agăţate la extremităţi. Când creierul este normal, 
aceste legături dintre celule sunt armonioase şi prin 
extremităţile lor se transmite energia cerebrală al cărei 
rol este de a fi vehiculul gândirii. Zicem atunci că omul 
gândeşte şi simte corect, adică gândirea şi sentimentele 
omului se manifestă cu regularitate. 

Dar să ne fie permisă o mică digresiune. 

Dacă vom examina creierul ca un tot, vom vedea că 
partea sa anterioară serveşte la manifestarea forţei pur 
intelectuale, partea sa posterioară, la manifestarea 
sentimentelor personale şi familiale, că partea 
superioară este sediul sentimentelor morale şi că 
regiunile laterale servesc la manifestările impulsurilor 
volitive şi ale instinctelor combative, a căror acţiune este 
uneori destructivă, când voinţa nu le controlează. 

Prin voinţă înţelegem principiul înalt- inteligent care 
guvernează. Ceea ce înseamnă că, atunci când celulele 
piramidale funcţionează în mod armonios, intelectul, 
sentimentele şi voinţa funcţionează şi ele la fel. Dar, 
dacă apar oboseala, surmenajul, când hrana nu e 
igienică sau viața nu este regulată, deseori din cauza 
acumulării a ceea ce se numeşte acid lactic, care la 
rândul lui  paralizează activitatea acestor celule, 
mutilându-le, se observă că extremităţile se contractă şi 
între ele se formează interstiţii. 


Într-o astfel de stare, omul simte frecvent nevoia să 
doarmă, n-are niciun chef de muncă, e permanent într-o 
dispoziţie proastă, se enervează şi e victima altor 
manifestări de acelaşi gen. 

Cel care nu cunoaşte legile profunde ale lumii 
organice superioare nu ştie nimic nici despre activitatea 
minţii omului. Aceasta din urmă lucrează după tabele 
matematice create demult şi care formează ceea ce se 
numeşte Matematica divină şi imuabilă, după care este 
construit imensul univers actual, ale cărui activități 
sunt determinate strict şi în mod înţelept. Ni se pare 
uneori că acţiunile naturii sunt neinteligibile. Aceasta se 
datorează acumulării de acid lactic şi uric care 
paralizează până la un anumit punct micile celule 
piramidale ale creierului, ceea ce ne face să ne enervăm 
atunci când trebuie să observăm şi să acţionăm şi, când 
vine momentul să lucrăm, ni se pare că viaţa n-are sens. 
Ne aflăm atunci în cazul celebrului predicator american 
care avea un stomac foarte suferind, dar nu-i acorda 
nicio atenţie. Totuşi, când stomacul, prin acest 
deranjament, a produs în corp acizi nocivi şi i-a trimis la 
creier, care, din această cauză, a fost supraîncărcat, 
preotul a început să creadă că toţi cei care îi ascultau 
predica erau demoni ieşiţi din iad incapabili s-o 
înțeleagă. Şi a început să tune şi să fulgere împotriva lor 
pentru că nu înțelegeau cum trebuiau să trăiască. Dar 
auditorii pioşi şi-au trimis predicatorul la o clinică unde 
i-a fost spălat stomacul cu apă caldă, a fost supus unei 
diete potrivite, i-au fost îndepărtați din organism acizii 
nocivi şi, cu creierul astfel reîmprospătat, preotul s-a 
reîntors în amvon cu o minte nouă. În această dispoziţie, 
a declarat că domnia lui Dumnezeu venise pe pământ şi 


nu mai vedea în ascultătorii predicii sale demoni, ci fraţi 
şi surori. 

Oamenii Bisericii vor lămuri lucrurile declarând că 
fusese posedat de un demon; medicii vor susţine că 
creierul acelui predicator era normal. Cauza consta 
totuşi în faptul că nu respectase regulile elementare de 
nutriţie şi lăsase să-i pătrundă în organism otrăvuri care 
îşi  exercitaseră acţiunea nefastă asupra bazelor 
capacităţii sale de a gândi, a simţi şi a acţiona. 

Oamenii „cultivați” moderni discută în stânga şi în 
dreapta, cer dovada existenţei sau nonexistenţei lui 
Dumnezeu. Dar problema e clară. Dacă viaţa se 
derulează conform legilor matematice ale minţii 
omeneşti, aşezate acolo demult, şi toate gândurile, toate 
sentimentele sunt raţionale şi produc bine omului şi 
apropiaților lui, Dumnezeu există fără nicio îndoială, 
asta se înţelege de la sine. Dar, când aceste legi sunt 
încălcate şi creierul omului este îngreunat de acizi, ceea 
ce face viaţa să se manifeste în rău pentru om şi pentru 
cei din jurul lui, se zice că nu există Dumnezeu şi în 
locul lui apar judecătorii. Însă, dacă Dumnezeu este 
prezent, nu mai este nevoie de niciun judecător. 

În consecință, din acest punct de vedere, 
considerăm că toate manifestările anormale (minciuna, 
furtul, asasinatul, invidia, ura etc.) sunt cauzate de 
iraționala acumulare în om a acelor acizi inutili. Astfel, 
bulgarul, cu bunul lui simţ natural, zice pe bună 
dreptate despre cineva că „a devenit foarte acru” sau „ce 
s-a mai înăcrit!” 

Viaţa regulată va începe, deci, îndată ce vom putea 
să salvăm oamenii de această acidificare. În acest sens, 
pentru ca celulele piramidale ale creierului să poată fi 
dispuse în mod regulat, trebuie să simţim întotdeauna 


în noi elanurile, aspiraţiile cele mai nobile şi trebuie să 
folosim o hrană simplă, dar ea va trebui să fie, în fiecare 
caz, cea mai utilă. Când celulele piramidale menţionate, 
precum şi celulele întregului creier sunt normale şi 
funcţionează cu regularitate, capul şi fața noastră 
capătă o formă regulată, extremităţile dobândesc o 
simetrie exterioară, plămânii şi stomacul funcţionează 
perfect şi ne aflăm în general într-o dispoziţie excelentă, 
suntem plini de bucuria de a trăi şi gata să ne 
sacrificăm pentru ceilalți. Căci numai omul bun şi cu 
judecată se poate sacrifica. Omul fără judecată este 
sacrificat de forţele din jurul lui. 

Exact asta se întâmplă în acest moment cu oamenii 
de pe pământ: natura înconjurătoare îi sacrifică, adică le 
ia viaţa. Nicio teorie ştiinţifică nu a găsit până în prezent 
modalitatea de a scăpa de acest rău. De mii de ani, 
oamenii suferă şi mor, dezvoltă cele mai cumplite boli, 
sunt victimele celor mai rele chinuri şi viaţa lor 
exterioară e plină de cele mai mari vicisitudini. Totuşi, 
până în acest moment, n-am ajuns să ne dăm seama de 
cauzele reale ale acestei stări de lucruri şi ne consolăm 
zicându-ne asemenea oamenilor simpli: „Aşa a făcut 
Dumnezeu lumea”. Sau: „E un rău inevitabil al naturii”, 
după cum ne asigură raționaliştii. Scolasticii afirmă că 
este o simplă iluzie. Materialiştii atribuie răul condiţiilor 
vieţii exterioare. Ei bine, să zicem că e „o iluzie”! Doar că 
e una destul de tangibilă şi care face toată lumea să 
plângă! 

Situaţia noastră seamănă cu cea a unui predicator 
care susținea că n-are nevoie de bani, că banii sunt o 
„iluzie”. Dar unul dintre ascultători l-a jefuit şi 
predicatorul nostru a început să se tânguiască, repetând 
că îi fuseseră luaţi banii. Totuşi, cel care îl jefuise i-a zis: 


„De ce te plângi? Ai scăpat de ce era inutil în viaţa ta...” 
Banul este un mijloc introdus de oameni ca să pună 
toată lumea la muncă; serveşte în schimbul energiilor 
lor, este un mijloc de comunicare între ei, îndeamnă la 
muncă, la trudă. Dar, dacă banii, al căror rol este să 
circule în acest fel, sunt opriţi din adevărata lor funcţie 
ca să devină doar un instrument pentru crime şi 
nenorocire, pentru violarea conştiinţei aproapelui şi 
chinuirea celor slabi, zicem că, în acest caz, banii nu 
sunt necesari. 

În consecință, trebuie să ne recăpătăm pacea 
sufletească, să încercăm să cunoaştem ceea ce în noi 
este cu adevărat în conformitate cu rațiunea, şi o vom 
face nu negând, ci admițând, nu distrugând, ci clădind, 
nu prin metoda urii şi a răutăţii, ci prin metoda iubirii şi 
a nobleţei, adică prin toate metodele virtuţilor proprii 
spiritului omenesc. Când vom începe să studiem natura 
inteligentă în mod raţional şi să vedem în fiecare ființă 
vie un suflet viu şi conştient, ne vom afla foarte aproape 
de soluția acestei sublime probleme a vieţii, adică vom 
şti cum să ne folosim mintea, inima şi voinţa: mintea, 
examinând atent condiţiile vieţii; inima, încercând să 
avem o idee corectă despre conţinutul acestei vieţi; 
voința, conştientizând exact rezultatele definitive ale 
vieții. 

Trebuie să ştim că fiecare formă este necesară 
pentru ca un conţinut să se poată exprima prin ea şi 
fiecare conţinut este indispensabil ca să se exprime 
sensul interior, profund al vieţii. În consecinţă, forma, 
conţinutul şi sensul sunt strâns unite: forma, cu 
mintea, conținutul, cu inima, sensul, cu voința 
omenească. 


Când gândim bine, când gândirea este corectă, 
înseamnă că posedăm toate formele frumoase şi bine 
potrivite în care putem aşeza conţinutul divin al vieţii. 
Şi, îndată ce avem acest conţinut, inima va începe să se 
manifeste în mod normal şi celulele piramidale vor lucra 
la unison. Şi, din moment ce avem conţinutul, vom avea 
şi forţa interioară care îi va conferi sens vieţii, acel sens 
în care se poate manifesta voinţa omenească. Pentru că 
numai atunci când ne folosim în mod judicios voința 
trăim o viaţă plină de sens. În consecinţă, a gândi, a 
simți şi a acţiona în deplină corectitudine este 
indispensabil pentru buna funcţionare a minţii, a inimii 
şi a voinţei. 


MAI MULTĂ CONŞTIINŢĂ ŞI LUMINĂ 


Lumina este actul creator al Augustei Naturi. Ea 
stabileşte limite între fiinţă şi neființă, între veşnic şi 
temporar, între real şi tranzitoriu. Lumina este primul 
moment de trezire în viaţa Naturii. Şi prin „trezire” 
înțelegem trecerea de la starea nelimitată a naturii la 
starea limitată, de la supraconştiinţă la subconştiinţă. 
Acestea sunt cuvinte a căror esenţă interioară este greu 
de înţeles de unele persoane. 

Dacă vă adresaţi fizicienilor actuali ca să le aflați 
opinia despre lumină, ei o vor defini ca un şir de vibrații 
în care intră şapte culori (de la roşu la violet) şi vă vor 
spune că culoarea roşie are 428 bilioane de vibrații, 
violetul, 739 bilioane şi ultravioletul, 833 bilioane de 
vibrații. Aceasta este limita sau regiunea luminii în care 
ea se poate manifesta aici, în lumea fizică. Cu alte 
cuvinte, este punctul la care au ajuns oamenii, până în 
acest moment, în dezvoltarea receptivităţii lor. Aşa stau 
lucrurile în raport cu lumea fizică. Dar ce raport are 
lumina cu inteligența omenească? 

Observațiile şi experienţele făcute în prezent au 
dovedit că nicio activitate intelectuală nu este posibilă, 
nicio manifestare organică nu poate să aibă loc fără 
prezenţa luminii. Şi putem spune în general că gradul de 
dezvoltare al tuturor fiinţelor depinde de calitatea şi de 
cantitatea luminii prezente la un moment dat. Această 
delimitare se poate raporta şi la ființa omenească. 
Oamenii se deosebesc prin gradul de receptivitate a 
luminii şi prin modul în care o manifestă. Mai putem 
spune că însuşi caracterul omului, manifestarea lui 
spirituală, depinde de calitatea şi cantitatea acestei 
lumini. S-ar putea demonstra cu argumentele cele mai 


clare că aceasta este realitatea. Dar, deoarece ea se 
raportează la cea mai înaltă matematică, la matematica 
transcendentală, cunoscută de puţini oameni, şi ne-ar 
trebui în acest scop formule şi timp, vom folosi, ca să 
fim înţeleşi, unul dintre cele mai slabe argumente, dar 
de aceea mai clar. 

Acolo unde avem culoarea roşie în manifestarea ei 
cea mai de jos, viaţa se exprimă în gradul cel mai de jos. 
Toate fiinţele care, într-un fel, au acumulat această 
lumină în sânge, în organism, sunt peste măsură de 
active şi grosolane. 

Aceasta este valabil şi pentru om. Când este excesiv 
de excitat şi dă frâu liber nemulțumirii, furiei, indignării, 
această culoare se arată întotdeauna pe faţa lui. Şi, dacă 
cineva întreabă de ce acel om se află în acea stare, îi 
răspundem: pentru că a primit puţină lumină (numai pe 
cea roşie, n-a primit lumina în ansamblul ei), a luat în el 
mai multă lumină roşie, care nu găseşte unde să se 
manifeste. Furia izbucneşte când manifestarea naturală 
a luminii se opreşte. 

Dacă are această lumină roşie în cantitate mai mare 
şi lipsesc celelalte lumini, o persoană va fi predispusă să 
se înfurie. Nu trebuie oprită energia celei care e gata să 
se înfurie, ci trebuie dată o altă direcţie acelei energii ca 
să realizeze ceva, trebuie pusă la treabă. Este o 
modalitate prin care vom reuşi să ne corectăm. Există 
legi după care va fi guvernată societatea viitoare. Omul 
are în el energii de prisos pe care trebuie să le folosească 
în mod util. Furia sau nemulțumirea este la un moment 
dat, după părerea noastră, o stare prin care trebuie să 
înțelegem că există o nevoie interioară: ne lipseşte ceva 
şi luptăm să-l obţinem. Şi cine luptă în această lume? 
Cel căruia îi e foame. Cine năzuieşte să devină bogat? 


Săracul. Cine vrea să se instruiască? Ignorantul. Cine 
vrea puterea? Cel slab. Cine e însetat de glorie? Cel care 
e lipsit de ea. Cine caută viața? Mortul. 

Folosim aceste cuvinte într-un sens foarte larg. Prin 
cuvântul „moarte” înţelegem o stare limitativă sau 
potenţială ce trebuie să ajungă în starea cinetică; fiecare 
fiinţă este dornică să facă această schimbare. Moartea 
înseamnă cea mai mică posibilitate de viaţă. În 
consecinţă, când spunem: mai multă lumină, avem în 
vedere condiţiile care pot să aducă o schimbare în viața 
noastră actuală. 

Astăzi, toți oamenii, toate societăţile şi toate 
popoarele suferă de lipsă de lumină. Ea se găseşte din 
abundență în lumea exterioară, dar nu rămâne 
înăuntrul nostru. Există puţină lumină în noi; n-are 
condițiile necesare să se manifeste înăuntrul nostru. Şi, 
ca o consecință a acestei situaţii, apar toate 
sentimentele negative care împiedică dezvoltarea 
omenirii şi îi macină organismul, îi limitează mintea şi-i 
pervertesc inima. Dacă vă îndoiți de spusele mele, faceţi 
o încercare simplă. Plasaţi orice individ într-o locuinţă 
care nu este igienică, unde e foarte puţină lumină şi veţi 
remarca în cursul câtorva ani ce mare schimbare s-a 
putut produce. Veţi fi frapaţi de dezorganizarea acelui 
individ, de slăbirea capacităţilor sale intelectuale şi 
morale. 

În natură, lumina este agentul cel mai puternic în 
opera sa creatoare. Am putea să ne împotrivim acestei 
aserțiuni zicând că plantele cresc mai degrabă noaptea 
decât ziua. Recunoaştem acest fapt, dar el ne arată că 
lumina acumulată de plante în timpul zilei este 
transformată în ele în cursul nopţii. Pentru o mai mare 
claritate, să observăm creşterea pepenilor galbeni. 


Oricine poate să facă această încercare. Semănaţi câțiva 
sâmburi, şi veţi observa curând că tulpina creşte uneori 
30 cm într-o noapte, dar foarte puţin în cursul zilei. Dar, 
dacă seara apare o schimbare bruscă de la cald la frig, 
procesul se opreşte. Ce reprezintă frigul prin el însuşi? 
Din punctul nostru de vedere, frisul este o cantitate 
mică de lumină. Căldura indică întotdeauna prezenţa 
luminii. 

Acolo unde este lumină puţină, există şi căldură 
puţină, deoarece căldura nu este altceva decât prima 
manifestare a luminii ca mişcare şi noi o simţim prin 
pipăit, căci cu vederea nu putem să percepem căldura ca 
manifestare a luminii (lumina corespunde şi ea unor 
vibrații, dar de un alt gen). Vibraţiile căldurii fiind mai 
slabe, întâmpină o rezistență mai mare. Ele mai ales se 
dilată (ceea ce face ca ele să îndepărteze una de alta 
particulele corpului, care, din această cauză, câştigă în 
întindere), în timp ce vibraţiile luminii, fiindcă sunt mai 
puternice şi depăşesc mai uşor obstacolele, se 
răspândesc direct în mediul lor. 

Alte vibrații luminoase vin din cosmos spre pământ 
şi, când se apropie de el, se transformă în aşa fel încât 
rezultă lumina obişnuită. Dincolo de această lumină 
obişnuită, există alte energii de ordin mai înalt, şi 
dincolo de acestea se găseşte ceva prodigios de raţional. 

Fiecare culoare exercită o acţiune organică şi 
psihică. 

Culoarea roşie în starea ei cea mai pură are efect 
însuflețitor. Dar, dacă intră impură în om, produce 
iritare. 

Culoarea portocalie pură conferă o individualizare 
nobilă, dar, când e primită impură, întreţine egoismul. 


Culoarea galbenă pură produce echilibrul interior al 
sentimentelor, linişte şi pace. Când o primim într-o formă 
impură, generează o stare maladivă (diferite boli). 

Culoarea verde pură intensifică creşterea în toate 
privinţele (gânduri, sentimente, manifestarea unor 
elanuri pline de nobleţe). Într-o formă impură, cauzează 
uscăciune fizică şi psihică. 

Culoarea albastră pură şi în mare cantitate produce 
elanul, expansiunea sentimentelor, manifestarea a tot ce 
e mai înalt în om. Primită în cantități mici şi într-un 
mod puţin natural, are un efect opus: omul se simte 
înclinat să se îndoiască, să respingă orice credinţă, să fie 
incredul. 

Albastrul-închis în manifestarea sa cea mai pură 
produce fermitate, hotărâre, forță în convingeri, în 
sentimente. În caz contrar, inconstanţă. 

Culoarea violetă pură conferă forţă de caracter. 
Primită în condiţii proaste, are ca efect laşitatea. 

Am putea studia semnificaţia educativă a culorilor 
cultivând în grădini florile cele mai diferite, şi vom vedea 
ce influență exercită din punct de vedere al educației 
florile roşii, albastre, galbene etc. Dacă oamenii ar 
cunoaşte legile acţiunii culorilor, ar putea, până la un 
anumit punct, să fie educați de ele. 

Fiecare gând produce o culoare aparte. Forţa 
scriitorului depinde de culoarea pe care o generează în 
viaţa interioară a cititorului şi sunt numiţi scriitori buni 
tocmai cei care reuşesc să producă culori mai pure în 
sufletul cititorilor. Chiar şi oamenii care n-au habar de 
aşa ceva se folosesc de culori. Nu e nimic arbitrar în 
asta. Cei care acordă mai mare importanță culorii 
hainelor respectă şi legile despre care am vorbit, dar o 


fac mai degrabă în mod inconştient. Şi nu există deja 
medici care îşi tratează bolnavii cu ajutorul culorilor? 

Şi să mai spunem că toate marile idei, sentimentele 
şi faptele elevate apar în lumina cea mai abundentă nu 
exterioară, ci interioară. Ca să ne convingem că aşa este, 
e de ajuns să ne amintim că pe indivizii cei mai elevaţi 
din omenire, care au atins dezvoltarea cea mai înaltă, îi 
numim sfinți sau „aureolaţi”, căci au aureolă; au devenit 
oamenii luminii. În consecinţă, când toţi oamenii se vor 
afla în această stare (de fiinţe luminoase), când 
societăţile, popoarele vor dobândi această capacitate, 
abia atunci vom avea o cultură înaltă. Din acest punct 
de vedere, pe pământ, plantele, animalele şi formele 
umane nu sunt nimic altceva decât lumină transformată 
în manifestările ei infinit de variate. 

Pe scurt, totul e lumină. Din ceea ce am spus înainte 
reiese că lumina nu este lipsită de viață şi nu constă 
doar din vibrații, după cum se afirmă în general, ci 
conţine ceva în plus. Din punct de vedere pur fizic, 
definim omul după manifestările lui exterioare - forma 
sa şi mişcările sale. 

Dar> ca să se mişte, trebuie să simtă în el o senzaţie 
şi, ca sa se întâmple asta, trebuie să se trezească în el 
un gând, şi, ca să poată să apară acest gând, trebuie 
neapărat să apară o luminiţă. Şi, când încercăm să 
descifrăm misterul creaţiei, avem în vedere, în realitate, 
principiul sublim al vieţii, acel principiu din care emană 
lumina; lumina, prin ea însăşi, a produs toate formele vii 
din natură. Şi, când spunem că trebuie să fim purtătorii 
ideilor noi - a tot ce este nobil şi elevat, a tot ce poate să 
contribuie la progresul căminului (în lucrarea sa 
pregătitoare), al societăţii (în munca sa de organizare), al 
poporului (în activitatea sa crescândă) şi al omenirii (în 


evoluţia ei), pentru realizarea înaltelor sale idealuri, 
pentru ca binele să înflorească şi să rodească în această 
lume; pentru ca viaţa superioară să se manifeste şi să se 
nască gânduri elevate; pentru ca pe pământ să apară 
mari caractere şi ca iubirea, cu manifestările ei infinite, 
să trăiască în supraconştiința omului, şi această iubire 
să aibă ca susținere înţelepciunea divină; pentru ca 
drumul sufletului omenesc să fie luminat de razele 
emanate de adevăr şi aspiraţiile lui să atingă limitele 
stabilite de sublima dreptate a lui Dumnezeu, ca să se 
aşeze baza veşnică a virtuţii pe care trebuie să De 
edificat totul -, înţelegem că trebuie să deschidem nu 
lucarne, ci ferestre mari şi largi prin care cunoaşterea să 
intre în noi din abundență. 

Dar nu este de ajuns. În plus, trebuie ca tot tavanul 
viitoarei locuinţe a omului să fie făcut dintr-o materie 
transparentă, din sticla cea mai fină, ca să lase să treacă 
lumina. Ne exprimăm simbolic, dar aceasta înseamnă: 
capul (craniul) trebuie să fie atât de flexibil, creierul atât 
de receptiv, inima atât de sensibilă şi voinţa atât de 
activă, încât să poată fi întotdeauna ecoul fidel a tot ce 
este nobil şi elevat în viață. Cele mai bune plăci 
fotografice sunt cele mai sensibile la lumină. 

Este nevoie, deci, de purtători de idei, şi nu putem 
să dăm acest nume decât oamenilor luminii, oameni cu 
care ne putem înţelege. Aşa cum lumina pătrunde în tot 
spaţiul şi nu se opreşte în fața niciunui obstacol, aşa 
cum lumina descoperă ochilor noştri lumi îndepărtate, 
cosmosul întreg de unde ne aduce veşti, aşa şi 
gândurile, ideile, senzațiile noastre, care s-au născut din 
lumină, trebuie să aibă calităţile acestui principiu, 
strămoşul lor. Numai prin regulile luminii se poate 
stabili cel mai bine deosebirea dintre oameni. 


Prin ce se deosebeşte omul cultivat? Prin lumina lui. 
Prin ce se deosebeşte savantul? Prin lumina ştiinţei sale. 
Şi filosoful? Prin lumina raţiunii, care îi dezvăluie sensul 
profund a tot ce există. Prin ce se distinge poetul? Prin 
forța divinei sale intuitii. Şi prin ce se distinge omul 
spiritual şi sfânt? Prin forţa luminii care îl pătrunde în 
întregime şi îi conferă posibilitatea să-şi facă o idee 
corectă despre viaţa tuturor ființelor şi să le 
împărtăşească bucuriile şi durerile, oricât de mici ar fi. 
Dar omul de stat, politicianul activ, prin ce se distinge 
el? Prin lumina de care trebuie să fie luminat şi care îi 
este indispensabilă ca să fie perspicace, să remarce deja 
de departe direcţia pe care trebuie s-o dea carului 
poporului său şi să înţeleagă dacă acea cale este sau nu 
practicabilă, şi dacă se impun reparaţii în unele locuri, 
şi dacă punctele de oprire sunt îndeajuns prevăzute cu 
alimente pentru călători. Numai în acest fel oamenii din 
timpurile noi trebuie să examineze diferitele probleme. 
Trebuie să ne ferim să semănăm cu califul Omar, care a 
poruncit incendierea bibliotecii din Alexandria. 

Se spune că, atunci când subordonații lui, stupefiați 
în fața numărului enorm de volume adunate în acea 
bibliotecă de mii de ani, l-au întrebat ce va face cu o 
astfel de bogăţie, a răspuns: „Dacă acele cărți conţin ce 
este scris în Coran, sunt inutile; dacă nu-i aşa, sunt 
dăunătoare. În consecinţă, în niciunul dintre cazuri nu 
merită să fie păstrate”. Şi a dat ordin să fie încălzite cu 
ele băile din Alexandria. 

Dacă sunt prezentate unor călăuze ale popoarelor 
bogăţiile ideilor noi, scoțându-se în evidență că au 
devenit o necesitate, ele nu trebuie să se comporte ca 
Omar, adică să nu pretindă că fiecare învățătură nouă 
macină organismul naţiunii şi că noile idei directoare nu 


se potrivesc cu tradiţiile strămoşilor noştri. Şi cine ar 
putea să spună exact care erau tradiţiile strămoşilor 
noştri? Să ne fie descrise în mod specific. Ideile noi aduc 
viața şi tot ce e bun. Numai ele aduc viaţa şi binele. 
Numai lumina soarelui care răsare aduce binele 
oamenilor. 

O comparaţie va scoate în evidenţă valoarea ideilor 
noi ale progresului. Când spunem „diamant”, ne 
imaginăm un cristal cu cele trei atribute cele mai 
importante: e cel mai dur, refractă cel mai bine lumina 
şi materia din care este făcut se distinge prin marea sa 
puritate. Şi, când zicem „apă”, în starea sa cea mai 
slabă, ne imaginăm un lichid foarte puţin stabil: dacă 
sticla în care e închisă se sparge, apa se scurge. Nu 
puteţi conta pe stabilitatea ei; sunteţi, deci, înclinați s-o 
consideraţi criminală, lipsită de orice morală. Şi, dacă îi 
oferiţi cea mai mică pantă, o vedeţi imediat luând 
această direcţie. Este adevărat că, în privinţa coeziunii, 
apa este excesiv de slabă, dar, pe de altă parte, în viață e 
de o necesitate absolută. 

Iar oamenii care poartă în ei ideile noi seamănă nu cu 
diamantul, ci cu apa. Și, precum în cazul apei, li se pot 
face şi lor multe reproşuri; totuşi, trebuie să ştim că fără 
ei nimic nu se poate face în lume. Sunt, aşadar, 
indispensabili. În stare naturală, apa nu e periculoasă, 
dar devine astfel când opunem curentului ei un baraj, 
un dig ca să-i oprim mişcarea ce are o înclinație mare. 

În acest caz, ea devine foarte periculoasă pentru cei 
care se află mai jos. Şi putem să ridicăm digurile până la 
cer, ca s-o oprim? Se înţelege de la sine că nu se poate. 
Dimpotrivă, forţa apei creşte proporţional cu înălțimea 
digurilor şi ea va urma totuşi drumul pe care i l-a 
stabilit natura. 


S-o spunem în treacăt, nu este vorba aici decât de 
unele aluzii bune să ne facă să reflectăm şi n-avem deloc 
intenţia să-i facem cuiva vreun reproş. Nu trebuie să 
repetăm greşeala făcută de locuitorii din Johnstown 
(SUA) la sfârşitul secolului al XIX-lea. În partea de sus a 
oraşului, curgea de secole un râu liniştit. Dar acelor 
americani le-a trecut prin minte să-i blocheze cursul şi 
să formeze un lac pe care ar fi putut să se plimbe cu 
bărcile vara şi să patineze iarna. Zis şi făcut. Treaba a 
fost terminată şi locuitorii s-au putut bucura câţiva ani 
de frumoasa lor achiziţie, lacul. 

Dar a avut loc o mare inundație, digul s-a rupt, tot 
oraşul a fost invadat de apă până la etajul al treilea al 
caselor şi au murit două mii de persoane. Ce trebuie, 
deci, făcut? Biblioteca din Alexandria (o mare bogăţie 
strânsă timp de milenii) nu trebuia să fie arsă, ci folosită 
în scopuri înalte; râul din Johnstown nu trebuia să fie 
blocat, mai ales că trece prin partea de sus a oraşului, ci 
trebuia lăsat să curgă în albia lui naturală, ca să poată fi 
utilizat în mod raţional. 

În ceea ce priveşte lumina, trebuie s-o facem să 
treacă prin noi direct de la sursa ei Şi vom vedea 
imediat apărând o strălucire, o gândire corectă care ne 
va arăta în mod firesc relaţiile şi legăturile tuturor 
lucrurilor care există în natură, precum şi metodele de 
acţiune. Calea gândirii noastre va fi luminată. 

Această lumină trebuie să fie introdusă în conştiinţa 
noastră; trebuie s-o facem să treacă în inima noastră ca 
să producă acolo o căldură plăcută, acţionând în felul 
razelor soarelui asupra plantelor. Sentimentele cele mai 
nobile vor apărea atunci în noi. Trebuie să aducem 
această lumină în voinţa noastră, ca să producă acolo 
acea forță flexibilă pentru care nu există niciun obstacol 


în natură. Înainte cu mii de ani, s-a zis că pentru omul 
inteligent şi nobil totul e posibil, pentru că, în tot ce 
întreprinde, în tot ce face, el este întotdeauna în perfectă 
armonie cu legile luminii. Şi aceste legi poartă în ele 
armonia sublimă a universului. 

Şi, dacă ne întrebaţi ce trebuie făcut, vă răspundem 
folosind limbajul naturii:  Hotărâţi-vă în deplină 
îndreptătire sufletească să gândiţi clar, să simtiti nobil şi 
să acționați cu toată corectitudinea. După această 
încercare, veți obține rezultate de care veți fi cu 
siguranță mulțumiți. Dacă generaţiile trecute ar fi 
respectat regulile amintite înainte, n-am fi avut 
rezultatele din prezent. 

Este de ajuns să urmăm exemplul naturii. Expuneţi 
orice floare la soare, şi o veți vedea curând dând dovadă 
de o adevărată cunoaştere (va şti cum să înflorească); 
expuneți orice pom fructifer la razele soarelui, şi va 
învăța nu numai să înflorească şi să rodească, ci şi să 
aducă rodul la maturitate şi să pregătească seminţe de 
calitate. În consecinţă, tot potrivit aceleiaşi legi, dacă ne 
expunem la lumina divină, cunoaşterea care doarme în 
noi de mii de ani se va trezi neapărat. Nu căutăm 
lumina, o primim. Şi, dacă îi oferiţi pe deplin sufletul, va 
intra liber şi va recrea totul prin mijloacele noi pe care 
nu le cunosc deloc oamenii de astăzi. Când ne va lumina 
mintea şi va pătrunde profund în inima noastră, când va 
învălui voinţa, pacea va domni între toate clasele 
societăţii: nu vom mai auzi behăitul trist al mieilor, nici 
cotcodăcitul înspăimântat al găinilor, nici grohăitul 
slâşietor al porcilor terifiaţi; nu ne vom mai feri de 
lătratul şi de muşcătura câinilor. 

Toate contestările şi certurile vor trece, şi abuzul de 
forţă, violenţa vor deveni doar o amintire îndepărtată, un 


fel de coşmar al trecutului. Gânduri mari şi nobile vor 
lua naştere atunci în mintea omului; vor apărea 
caractere pline de abnegaţie, mame şi taţi adevăraţi, a 
căror lumină va reda sănătatea tuturor bolnavilor. 

Şi profetul din timpurile de demult s-a exprimat 
foarte îndreptăţit zicând: „Dumnezeu va şterge toate 
lacrimile oamenilor”. 

A venit vremea în care fiecare trebuie să trăiască 
potrivit acestor înalte principii. 


FORŢELE CONSTIENTE DIN NATURA VIE 
Rațiunea manifestată în structura organismelor 
Legea sfântă 


Natura vie în ansamblul ei este manifestarea unor 
forţe inteligente de diferite grade, trăind în deplină 
armonie, în cele mai bune relaţii şi în unire perfectă. Ele 
au un scop suprem pe care îl numim natură, lege, 
Dumnezeu, rațiune, adică ce este fără limite, fără 
început, în care există totul, se mişcă şi se dezvoltă. 
Viața aşa cum se manifestă în prezent este şi ea de 
aceeaşi natură. Se înţelege de la sine că nu este vorba de 
acea viaţă a pământului înveşmântat în aspirații şi 
dorinţe pământeşti, ci de viaţa omului spiritual din 
sufletul căruia ţâşneşte ceva divin şi măreț. Toţi poeții, 
filosofii şi scriitorii vorbesc despre acest ceva măreț, care 
există cu adevărat în om. 

Aceşti poeţi şi filosofi recunosc că, dincolo de ceea ce 
este în prezent vizibil, se întinde ceva inteligent ce este 
subordonat unor legi şi unde cea mai mică acţiune, fără 
excepţie, este exact determinată. Contradicţiile în lume 
există doar pentru ignoranțţi, ale căror calități distinctive 
sunt limitarea, cruzimea şi violenţa. 

Ei nu ştiu că nu poţi fi violent cu apa, căci, 
indiferent cât de puternic ai clădi, oricât de crud ai 
pedepsi-o şi indiferent de măsurile pe care le-ai aplica 
împotriva ei, va rezista întotdeauna, nemodificabilă prin 
natura ei. Cum găseşte o ieşire, iese inevitabil. Ceea ce 
ne face să înțelegem că apa nu are nicio nevoie să fie 
modificată, ci pur şi simplu trebuie să fie folosită. 

Nu puteţi cere ca o frânghie să fie dreaptă, să nu se 
îndoaie. Îi puteţi cere să fie solidă şi flexibilă, acestea 
fiind adevăratele ei calități. Nu puteţi să-i cereţi unei 


stânci să fie moale şi mobilă, ci tare, în consecință, când 
vorbim despre viața omului, trebuie s-o comparăm cu 
apa; este important să folosim viaţa în mod raţional, fără 
s-o limităm şi fără să-i schimbăm natura. Şi exact asta 
înțelegem când, în înalta ştiinţă, spunem „viaţă”. 
Niciuna dintre civilizațiile trecute, indiferent cât a fost de 
avansată, n-a fost în stare să modifice natura vieţii: în 
toate epocile, ea s-a manifestat întotdeauna în acelaşi 
fel. Diferenţa consta doar în gradul de inteligență al celui 
care o trăia. 

Rațiunea care intră acum în viaţă o schimbă în 
sensul că îi conferă o direcţie corectă. Concepţia 
filosofică ce pretinde că în viaţă există ceva rău este 
cauzată de o falsă concepţie despre viaţă, este o lipsă de 
înţelegere. Ea provine din puţina lumină pe care o au 
oamenii, pentru că răul se face doar în întuneric. Totuşi, 
ceea ce este rău în viaţă este un aliaj din afară. Ca 
dovadă, animalelor sălbatice le plac locurile întunecoase 
şi fug de lumină. 

Viaţa cere o purilicare, o filtrare treptată, având în 
vedere că în cursul dezvoltării sale nu poate să evite 
imixtiunile din afară, care o fac să-şi piardă prospeţimea 
şi seninătatea. Dar, aşa cum apa este o condiţie 
indispensabilă a vieţii pe pământ, şi viaţa este o condiţie 
indispensabilă tuturor fiinţelor inteligente. Şi, după cum 
putem aduce apa în stare lichidă şi în stare de vapori, la 
fel fiinţele raționale, tot conform aceleiaşi legi, pot şi ele 
să transforme viaţa şi s-o facă să treacă dintr-o stare în 
alta. 

Societăţile de astăzi care doresc să aibă un regim 
bine ordonat şi un guvern raţional trebuie, în 
consecință, să studieze legile acestor ființe foarte 
inteligente care dirijează totul în natură. Astfel se explică 


faptul că, în urmă cu mai multe mii de ani, Moise, om de 
stat eminent şi legislator al evreilor, a dat o lege 
poporului său prin aceste cuvinte: „îl vei iubi pe Domnul 
Dumnezeul tău din toată inima”. Apoi, în urmă cu două 
mii de ani, Hristos a zis: „îl vei iubi pe Domnul 
Dumnezeul tău din toată inima, cu toate gândurile, din 
tot sufletul şi din toate puterile”. 

Această rațiune înaltă din natura vie apare cu 
claritate peste tot. O găsim în orice organism, în orice 
plantă, în orice animal şi în om. Dacă examinăm în ce fel 
sunt construite ele, remarcăm această manifestare atât 
de inteligentă şi grija de a păstra întotdeauna limitele 
fixate de lege atât în structură, cât şi în funcţionarea 
organismelor vii. Se înţelege de la sine că, pentru a 
pricepe  subiilităţile acelui ceva conştient care se 
manifestă în natură, omul are nevoie de o gândire clară, 
o minte pătrunzătoare, capacități puternice şi darul 
observaţiei. Să luăm ca exemplu sistemul respirator şi 
structura lui. Procesele pe care le observăm au ca scop 
purificarea sângelui omului. Să luăm sistemul digestiv, 
stomacul şi structura lui, şi vom vedea că-şi îndeplineşte 
sarcina într-un mod raţional şi perfect, aşa cum niciun 
mare chimist n-ar fi în stare să facă. Să luăm în 
considerare circulaţia sângelui, cu minunatul sistem 
arterial şi venos, să examinăm structura ochiului, a 
urechii, a limbii şi să ne oprim în sfârşit la creierul 
omului, cu organizarea lui excelentă, atât de ideală şi de 
practică. 

Toate acestea îl fac pe om să reflecteze, să se încline 
în faţa înaltei rațiuni care se află ascunsă în spatele a 
tot ce este manifestat, în spatele a tot ce este vizibil. 
Toate aceste organe, aceşti centri şi aceste simțuri 
indispensabile manifestării rațiunii se găsesc în creierul 


omului, repartizate şi dispuse pe suprafaţa lui, în 
diferite regiuni (pe care anatomia şi fiziologia actuală le- 
au numit lobi), în emisferele lui dreaptă şi stângă, în 
părţile anterioare şi posterioare ale creierului, în 
regiunile laterale şi în partea superioară, creştetul 
capului. 

Toate aceste regiuni sunt prevăzute cu o cantitate de 
fire subţiri care ies din centrul creierului şi prin care 
forţa motrice şi inteligentă se transmite în celulele ce se 
ocupă de funcțiile vieţii superior conştiente a omului. Ba 
chiar putem să stabilim cu precizie matematică cu ce fel 
de energie este prevăzută fiecare dintre aceste regiuni, 
pentru funcţionarea ei temporară. 

Proporția mică în care se manifestă forţa inteligentă 
nu ne dă dreptul să conchidem că ea nu există. Dacă 
luaţi o carte de filosofic, opera celui mai mare filosof al 
omenirii, scrisă cu cea mai mare grijă, veți spune oare 
că inteligenţa autorului se găseşte în carte? Se înţelege 
de la sine că nu, se află în afara lucrării sale. În aceasta 
din urmă vedem doar simboluri, figuri, caractere prin 
care putem până la un anumit punct să intrăm în 
contact cu marele adevăr care există în afara cărții. 

Şi, dacă ştergem aceste simboluri din interiorul 
cărții, ce rămâne în ea? Dacă, prin faptul de a şterge, 
îndepărtăm ce este scris şi lăsăm doar filele albe, cartea 
nu câştigă în valoare, ci pierde. În consecință, prin 
aceeaşi analogie, considerăm omul o carte vie sau un 
univers viu în care înalta rațiune nu se manifestă decât 
într-o mică măsură. 

Când organismul face o greşeală uşoară, cum se 
întâmplă în cazul unei zdrelituri, de exemplu, va simţi o 
durere mică, care e glasul naturii vii ce subliniază că 
organismul a dat greş. Ea nu limitează în niciun fel 


acest organism, închizându-l, să presupunem, în vreo 
închisoare sau trimițându-i servitori fie ca să-i facă 
morală, fie ca să-l potopească cu lovituri sau să-l ucidă 
pentru că s-a îndepărtat de la calea cea bună, ci îi spune 
doar: „Opreşte-te şi apucă acum pe drumul opus”. În 
acelaşi timp, în locul afectat, trimite mii de lucrători care 
încep imediat să repare răul. Şi, într-o oră sau în una- 
două zile, sau într-un an, totul va fi, foarte probabil, din 
nou în cea mai bună ordine: organismul viu îşi continuă 
sarcina fără oprire. Şi această rațiune, chiar dacă 
acțiunea ei abia poate fi remarcată, guvernează, în 
consecință, viaţa acestui organism fără să piardă 
vreodată din vedere scopul urmărit. 

Această înaltă rațiune este Dumnezeu însuşi care 
acționează. Dacă luăm ca exemplu structura creierului 
omenesc, în compoziţia căruia intră 3 bilioane şi 600 de 
milioane de celule, vom observa că acestea din urmă 
diferă prin gradul de inteligență. De exemplu, celulele 
care formează organele observației, ale conceperii 
formelor, mărimilor, greutăților, numărului şi ordinii au 
capacitatea de a observa şi de a înregistra exact relaţiile 
existente între lucrurile din lumea exterioară. Potrivit 
dezvoltării lor, ele se găsesc în partea anterioară a 
creierului şi sunt, comparativ, la gradul cel mai de jos al 
manifestării inteligente. Deasupra lor sunt rânduite alte 
celule, al căror grad de inteligenţă este mai ridicat: ele 
remarcă sunetele, culorile şi durata timpului, capacităţi 
pe care le posedă toate fiinţele vii. Grupul de deasupra 
celor din urmă este şi mai inteligent. Celulele sale 
raţionează, înţeleg şi trag concluzii din cauzele şi efectele 
faptelor care se întâmplă şi aduc la cunoştinţa gândirii 
omului aceste fapte. 


Psihologia actuală defineşte ceea ce am expus prin 
cuvântul „intuiție”, care provine din particula in, care 
înseamnă „în”, şi rădăcina, dintr-o limbă veche, tao, care 
înseamnă Dumnezeu, Rațiunea Supremă, Armonia 
universală care lucrează în sufletul omului. Prin intao se 
înțelege Divinul din suflet. Este greu să-i faci pe oameni 
să înţeleagă realitatea acestei Raţiuni Supreme, pentru 
motivul foarte simplu că ei trăiesc încă într-o lume unde 
lumina pătrunde foarte slab. Astfel, ei îşi imaginează 
aceste regiuni ca pe nişte nebuloase îndepărtate sau 
pete întunecate. Şi a-i face să înţeleagă această realitate 
sublimă este la fel de greu ca a face o furnică cu o 
oarecare inteligenţă să-şi reprezinte corect viaţa omului 
în toate manifestările ei. Aceasta este situaţia, deoarece 
furnica n-are organe care să-i permită să se ridice până 
la marele adevăr prin care omul primeşte lucrurile. 
Pentru furnică, omul există ca un lucru separat, izolat şi 
format din mii de părţi mici. Dacă i se întâmplă să se 
mişte pe acest lucru, fiecare parte mică îi apare ca un 
obiect distinct. Şi, dacă ea ar face cercetări despre om, 
ar proceda asemenea celor care explorează acum 
pământul. 

Dar s-ar putea să ni se răspundă: „Ce ne interesează 
pe noi această cunoaştere abstractă care n-are nicio 
legătură cu situaţia actuală?”. Tocmai aici e marea 
greşeală. Rațiunea Supremă din lume este acel ceva 
veşnic prezent care intră în lucruri, în organisme şi în 
fiinţele vii şi le controlează viaţa în întregime. 

Dacă îl întrebaţi pe unul dintre contemporanii 
voştri, un om cultivat, de ce trebuie să mănânce, vă va 
răspunde: „Ca să trăiesc”. Dar noi spunem că viaţa este 
o condiţie necesară pentru manifestarea Raţiunii în 
lume şi punem atunci cea de-a doua întrebare: „De ce 


trebuie să trăiască omul?” La această întrebare, cei mai 
mulți ridică din umeri şi răspund: „Trebuie să trăiască, 
dar nu ştim de ce”. Dacă vom continua, vom ajunge la 
această concluzie: „Trebuie să trăim pentru ca Rațiunea 
Supremă, pentru ca Divinul să se manifeste în noi”. Şi 
tocmai Divinul dă sens vieţii, aducându-i marele bine 
care este bucuria veşnică a sufletului. 

În consecință, din acest punct de vedere, este 
important să-i dăm vieţii actuale o direcţie rațională. Şi 
tot din acest punct de vedere, societatea contemporană 
ar putea să fie comparată cu un vas în care trebuie 
aşezată viață. Şi, în această viaţă, este esenţial să 
introducem principiul înaltei Raţiuni care va da sens 
societăţii. Dar să ne exprimăm mai simplu: valoarea 
fiecărui recipient depinde de conţinutul său. Conţinutul 
este aici viața superior inteligentă. 

Şi, în sfârşit, am putea să punem şi următoarea 
întrebare: Cum intenţionează societăţile actuale să-şi 
amelioreze situația? Oare negând sublimul adevăr expus 
înainte speră să dea sens vieţii? De peste tot se doreşte 
să ni se impună cultura, dar care? Cultura violenţei, a 
asasinatului, a închisorilor şi a altor limitări. Ni se 
propovăduieşte religia, dar care religie? Cea a formelor şi 
a erorilor. Dacă religiile sunt bazate pe înalta Raţiune, 
de ce nu sunt indicate ca fiind drumul sufletului spre 
supremul bine divin, pentru ca omul să împlinească 
voinţa lui Dumnezeu? Şi care este voința lui Dumnezeul 
Ca omul să-L iubească pe Dumnezeu şi pe aproapele lui. 
Ni se spune că în societate trebuie să fie ordine, o 
organizare bună şi putere şi că toată puterea vine de la 
Dumnezeu. Dar puterea nu poate să existe decât dacă se 
sprijină pe rațiune, în afara căreia înseamnă violenţă. 


Violenţa care merge în întâmpinarea principiului divin 
pur îşi scrie ea însăşi condamnarea la moarte. 

De mii de ani, în cea mai veche dintre cărţile sfinte 
stă scris: „în ziua în care vei încălca legea înţeleaptă a 
iubirii, a înţelepciunii şi a adevărului, vei muri în mod 
cert”. Şi oamenii de astăzi şi toate societățile mor pentru 
că toţi încalcă această lege sfântă. Este timpul ca 
societăţile de azi, toţi oamenii să se întoarcă la ei înşişi: 
trebuie să-L caute pe Dumnezeu, care se manifestă în 
viaţă, şi să aplice iubirea ca lege fundamentală. Da, este 
timpul să se întâmple astfel, căci Dumnezeu este Iubire, 
înțelepciune şi Adevăr, iar iubirea dă viaţă, înţelepciunea 
dă lumină şi adevărul dă libertate şi spaţiu sufletului 
omenesc. Nu există viaţă pentru el în afara acestor 
condiții. Aşadar, forțele inteligente din Natura Vie sau 
„Dumnezeu manifestat” sunt Iubirea, înțelepciunea şi 
Adevărul. 


SPRE MAREA ȚINTĂ 
Cauzele antagonismului internațional Condiţiile 
unirii slavilor şi a tuturor celorlalte popoare care au 
în vedere propriul lor bine Menirea slavilor ca 
purtători ai noului în omenire 


Trebuie să luminăm marele scop al vieţii nu din 
punctul de vedere al mamiferelor, nici al oamenilor, căci 
aceştia consideră încă separat cauzele şi efectele din 
natură. 

Dar, pentru ca ideea de unire a omenirii să ne 
devină mai clară în dezvoltarea ei şi să înţelegem cauzele 
contradicțiilor internaţionale existente, ne vom ilustra 
gândirea printr-o poveste alegorică, având în vedere că 
în acest domeniu toţi scriitorii au recurs la parabole şi 
simboluri ca să explice sublimul ce nu poate fi 
interpretat în alt fel. 

Când măreaţa lume invizibilă a hotărât să salveze 
omenirea, a trimis pe pământ un mesager, pe Hristos, ca 
fiind cel mai priceput în principiile şi metodele mântuirii. 
A trebuit să meargă întâi la israeliți, popor mic care, 
aspirând la redresarea omenirii şi a sa însuşi, trebuia să 
se afle în fruntea mişcării, să fie călăuza. 

Şi, când Hristos a venit printre evrei, aceştia l-au 
primit întâi foarte bine, căci credeau că misiunea lui era 
să-i elibereze de jugul roman, să le dea bogății şi putere 
şi să-i trimită să cucerească alte naţiuni. Totuşi, când 
Hristos şi-a dezvoltat doctrina, declarând că eliberarea 
trebuia să fie egală pentru toate popoarele, fără excepţie 
şi fără întâietatea vreunuia dintre ele, când a 
propovăduit sacrificiul de sine şi iubirea pentru 
aproapele nostru, evreii s-au simţit foarte zdruncinați, 
căci această învăţătură leza naționalismul evreu, şi au 


zis: „Acesta nu numai că nu ne va elibera, ci ne va pune 
un jug şi mai greu, dacă îl ascultăm”. Şi au hotărât să-l 
piardă prin supliciul crucii. „Cel ce vrea să răstoarne 
ordinea stabilită de cei din vechime - i-au zis ei merită 
moartea pe cruce.” Hristos era nevoit să împace la evrei 
două forţe: una care trebuia să acţioneze perpendicular 
şi alta care acţionase orizontal, opusă celei dintâi. Cu 
alte cuvinte, primele idei, cele perpendiculare, sunt 
ideile universale despre întreaga omenire, iar cele 
orizontale sunt forțele naţionaliste şi pur egoiste, în 
consecință, moartea pe cruce este întotdeauna produsul 
egoismului în prima lui manifestare. Hristos nu şi-a 
reuşit misiunea. 

După aceea, le-a apărut popoarelor de rasă latină şi 
le-a prezentat planul ceresc: să ia parte la reformarea 
omenirii. Dar, deoarece ele dominau atunci lumea 
întreagă prin cultura lor, au considerat doctrina lui 
periculoasă. „Ne va distruge”, au zis ei, şi au început tot 
felul de persecuții, înființând Inchiziția, prin care i-au 
nimicit pe mesagerii de atunci, adepţii lui Hristos. 
Această a doua încercare a eşuat şi ea. 

A venit apoi rândul popoarelor de rasă anglo- 
saxonă. Hristos le-a prezentat planul lui în momentul în 
care aceste popoare abia se ridicaseră în cultura şi 
puterea lor şi le-a chemat la muncă. Dar ele au zis: „Ne 
vei da mijloacele?”. Şi Hristos le-a răspuns: „Vă voi da 
cât doriţi”. Şi, într-adevăr, totul a mers la început foarte 
bine. Dar au cucerit lumea cu comerțul lor şi au epuizat 
astfel vlaga naţiunilor din jur. Şi aceasta a fost cauza 
care a făcut să eşueze planul al cărui scop era 
mântuirea omenirii. 

În fine, după atâtea încercări zadarnice, Hristos s-a 
prezentat în faţa rasei slave şi i-a înfăţişat planul lui. 


Popoarele din această rasă se aflau în piaţă ca să se 
angajeze ca muncitori, dar au spus: „E deja târziu, nu 
vom mai putea face nimic”. Totuşi, Hristos le-a răspuns: 
„Mergeţi şi munciti. Veţi primi ceea ce vi se cuvine”. 

Să vedem acum ce înseamnă ideile conţinute în 
această parabolă simbolică. Toate rasele, triburile şi 
toate popoarele de pe pământ urmează un drum bine 
determinat ca să atingă scopul care le-a fost stabilit, dar 
care nu este încă bine imprimat în înţelegerea lor. 

În manifestările lor iniţiale, rasele profită de viaţă ca 
să se înmulțească, să se întărească şi să domine mediul 
înconjurător: triburile au luptat ca să-şi dobândească 
libertatea, şi popoarele, pentru viaţa lor. Totuşi, numai 
viața naturii ne arată adevărata cale. Când semănăm un 
sâmbure de măr, lucrul cel mai important nu este doar 
să găsim solul, ci trebuie să ştim şi cu ce strat de 
pământ trebuie să acoperim acest sâmbure şi de câtă 
umiditate are nevoie ca să poată încolţi şi creşte. Şi 
sensul acestei creşteri nu se găseşte doar în faptul că 
apar rădăcinile, că arborele se măreşte şi se acoperă de 
frunze, căci, ca să-şi perpetueze specia, trebuie neapărat 
să înflorească şi să rodească. Şi tocmai prin calitatea 
roadelor sale se va determina în ce relaţii era cu cel care 
l-a plantat. 

lată aplicaţia ce se poate face: omul nu e format 
numai din materie, nu este doar o ființă materială, ca să 
aibă doar nevoi exterioare. Independent de ce reprezintă 
prin oase şi muşchi, omul este o ființă spirituală, există 
în el o aspirație continuă, sentimente cu un caracter mai 
elevat care au creat relaţiile interioare ale vieţii sale de 
familie, şi asta denotă că legea iubirii este activă. Această 
lege importantă a creat sistemul respirator şi circulaţia 
sângelui în organismul omului şi ne arată prin asta că 


sucurile vitale nu trebuie să rămână închise în inimă, ci 
să fie răspândite în tot corpul, astfel încât organele să 
profite de aceste bunuri. Aceasta ne arată şi că nu este 
de ajuns să repartizezi bunurile, ci este necesar şi să 
arunci afară ce e inutil. 

Totuşi, pentru ca omul să priceapă acest plan vast 
al naturii vii, trebuie să aibă o înţelegere clară. Omul 
este, în consecinţă, o ființă care gândeşte. Natura a creat 
capul omului cu creierul pe care l-a înzestrat cu 
sistemul cerebral, prin care mintea acţionează şi 
conduce toate procesele din corp. 

Altfel spus, dacă interpretăm acest limbaj simbolic 
al naturii, putem să afirmăm că omul are nevoie de 
voință şi această voință are nevoie de forțe şi de 
sentimente care s-o împingă la activitate. Dar, pentru ca 
aceste forţe şi sentimente să poată acţiona, este nevoie 
de o metodă. Această metodă este dată întotdeauna de 
rațiunea omului. 

Deoarece între popoare există cauze de discordie şi 
ostilitate, vom indica metoda care li se impune slavilor 
ca să realizeze unirea, nu una parţială (doar între ei), ci 
unificarea generală a omenirii. Slavii trebuie să profite 
de latura pozitivă şi cea negativă a culturii evreieşti, 
latine şi anglo- saxone. În aceste culturi, plusul şi 
minusul se neutralizează. 

În pofida eforturilor lor neîncetate de atâţia ani, ele 
n-au niciun excedent la activ. Sunt culturi care n-au 
adăugat nimic la ceea ce aveau. Dacă poporul evreu a 
creat în Antichitate o religie monoteistă reformată, rasa 
latină a introdus organizarea popoarelor şi a generat 
sentimentul de „cetăţean”, în timp ce rasa anglo-saxonă 
a stabilit în rândul popoarelor relaţii bazate pe drept şi a 


ajutat până la un anumit punct la propagarea 
creştinismului sau, cum se mai spune, la evanghelizare. 

Totuşi, prin felul său de a înţelege dreptul, aceasta 
din urmă a limitat această evanghelizare, în sensul că i- 
a permis religiei să se amestece în toate, cu excepţia 
vieţii politice. 

Acum vine rândul slavilor. Destinul lor este să 
folosească, pentru unificarea generală a oamenilor, un 
element nou dintr-o concepţie mai vastă: trebuie să 
introducă în lume ceea ce este cu adevărat elevat şi 
nobil. Trebuie să facă această mică încercare asupra lor 
înşişi, căci sunt popoare cu un individualism foarte 
pronunţat, cu ambiţii mari, cu patriotism accentuat, cu 
o voință impulsivă foarte puternică, dar cu un intelect, 
comparativ, puţin dezvoltat. Cel mai frumos la slavi este 
că au sentimentul religios profund înrădăcinat în suflet, şi 
acest sentiment este cu adevărat altruist. El îmbrățişează 
întreaga omenire şi nu este ataşat de fanatism. Aceste 
forţe cu care sunt înzestrați slavii au deci nevoie, pentru 
a se dezvolta, de un mediu spiritual puternic, capabil să 
le transforme şi să le facă apte pentru o activitate de 
utilitate generală. 

Tocmai slavii trebuie să facă să se nască 
sentimentul frăţietăţii conştiente a popoarelor, pentru ca 
fiecare dintre ele să poată lua ce este indispensabil 
dezvoltării sale, fără a-şi prejudicia fratele sau vecinul. 
Lor le revine şi să aplice regula conform căreia fiecare 
popor, din punct de vedere politic, nu trebuie să 
acţioneze prin violenţă, ci prin forţa acţiunii morale şi să 
fie pătruns de un profund sentiment de omenie. Slavul 
trebuie să excludă cu totul violenţa din viaţa lui, căci 
violența seamănă cu un cuţit tăios, care nu recunoaşte 
niciun stăpân, niciun drept, în afară de dreptul aceluia 


în mâna căruia se găseşte. Şi acest cuţit, folosit ca să 
taie capul celorlalți, va face acelaşi lucru dacă se 
întâmplă să cadă în mâna altuia. 

Slavii nu trebuie să rămână la politica pietrei 
abrazive şi a cuţitului; este politica cea mai veche, există 
din timpuri imemoriale şi a susținut întotdeauna că acel 
cuţit trebuie să fie ascuţit şi că nu ne putem lipsi de 
piatra de ascuţit şi nici de cuţit. Dar întrebăm: Unde 
sunt toate cuţitele de care oamenii s-au folosit mii de 
secole? Nu suntem obligați să facem an de an cuțite noi 
şi noi pietre de ascuţit? Cuţitul şi piatra se uzează. Şi ce 
câştigă acest cuţit? Şi ce câştigă piatra de ascuţit? Şi ea 
se uzează şi se micşorează. Aceasta arată că toate 
popoarele care folosesc metode violente se epuizează şi 
se uzează fizic şi psihic, se diminuează psihic şi se 
desfigurează. În limba actuală, aceasta înseamnă că 
degenerează. În consecinţă, piatra de ascuţit şi cuțitul 
reprezintă un sistem inventat de oameni, n-a fost creat 
de natură, astfel încât nu-şi găseşte niciun sprijin şi este 
condamnat să piară, fatalmente. Fiecare popor, fiecare 
societate, fiecare individ, toţi cei care folosesc violenţa şi 
nedreptatea se condamnă singuri şi vor pieri. 

Şi în viaţa slavilor există multe dovezi care confirmă 
acest adevăr. Astfel, ce a câştigat vechea Rusie dacă a 
amenințat atât de mult Anglia din punct de vedere 
politic? S-a pomenit angajată într- un război cu Japonia 
şi în marele război european şi se zbate în prezent în 
contradicții şi nenumărate dificultăți. Ce i-a adus 
războiul japonez? Retragerea regulată şi tactică a lui 
Kuropatkin. Şi ce-i promitea războiul mondial? 
Cucerirea Constantinopolului pe hârtie! Dar ştiţi cu ce 
seamănă asta? 


E ca şi cum ne-am afla lângă un om bogat care îşi 
măsoară grâul. Noi numărăm obroacele. Ne imaginăm că 
ne va împrumuta o cantitate bunicică şi le trecem în 
contul nostru. „Constantinopolul e al nostru.” 
Constantinopolul este un măr al discordiei care i-a 
provocat Rusiei slave un ulcer mare şi profund: poseda 
pe pământ cel mai mare amplasament care i-a fost dat 
vreodată unui popor, de la suveranii cei mai vechi din 
istorie. În loc să profite de această bogăţie incalculabilă, 
se interesa de problema Constantinopolului şi a 
strâmtorilor, în vederea viitoarei sale întâietăți în lume. 
Se ocupa deci, de sarcina dificilă pe care regele Midiei, 
potrivit unei poveşti mitice, a impus-o celor mai învăţaţi 
dintre supuşii lui: să perforeze pe lungime tubul cel mai 
subţire şi să stabilească exact timpul care i-ar trebui 
apei de pe pământ să treacă prin acel tub. Noua Rusie 
arată acum drumul ce trebuie urmat, îndeosebi drumul 
sacrificiului de sine; cel care are mult trebuie să dea şi 
să nu încerce să ia şi mai mult. 

În toate statele slave tinere (Cehoslovacia, Polonia, 
Iugoslavia, Bulgaria) s-au infiltrat în mod inevitabil 
concepţiile şi metodele vechi. Le recomandăm slavilor 
patru lucruri. 

Legea măreață a universului a produs, din 
substanţa ei pură, patru raze şi le-a proiectat în lume. 

Aceste raze sunt lumina, viața, iubirea şi libertatea. 
Fiecare popor, ca să-şi găsească drumul, trebuie să aibă 
mintea luminată de această lumină; fiecare popor, ca să- 
şi poată atinge scopul, trebuie neapărat să aibă în suflet 
o viață conştientă; îi trebuie o inimă curată şi dreaptă, 
trebuie să înțeleagă metodele iubirii, să simtă această 
iubire ca pe una dintre forţele cele mai puternice care 
leagă între ele fiinţele vii şi le pregăteşte să înţeleagă 


sensul intim al vieţii. În fine, are nevoie de libertate, 
acea libertate capabilă să facă să domnească armonia în 
mintea omului, care va reuşi să împace toate 
contradicţiile şi va da tuturor forțelor (intelectuale, 
spirituale şi fizice) o direcţie corectă spre un scop înalt: 
Divinul din lume. 

Numai prin aceste patru raze va străluci viaţa nouă 
şi va apărea cultura nouă, unde se va deschide, pentru 
slavi şi pentru toate celelalte popoare, calea nouă care 
va duce la scopul suprem al unificării lor. 


VIAȚA RAȚIONALĂ 
Nu vă împotriviți răului; Legea iubirii 


Viaţa raţională se manifestă doar în mediul cel mai 
armonios şi cu cea mai mică rezistență. Aceasta este 
una dintre importantele legi fundamentale ale naturii vii. 
Pe baza acestei legi este construit cosmosul întreg şi se 
sprijină siguranța şi dezvoltarea tuturor ființelor 
inteligente: triburi, popoare, societăți şi indivizi. 
Popoarele din vechime şi şefii lor care au înţeles această 
lege au avut culturi de lungă durată, o dezvoltare socială 
oportună şi bunăstare, iar istoria le-a semnalat ca 
popoare puternice, ca factori de dezvoltare a omenirii. 
Nu este nevoie de multe argumente în această privință. 
Este de ajuns să spunem că trandafirii frumoşi nu cresc 
la Polul Nord, ci în țările calde, că nu vedem arborele de 
pâine pe malul Oceanului înghețat, ci la tropice, că 
portocalele, lămâile, bananele etc. se recoltează din 
locurile calde, unde condițiile climaterice sunt cele mai 
favorabile dezvoltării lor. Şi grație acestor condiții au 
calitățile pe care le cunoaştem. 

La fel, cei mai frumoşi fluturi, împodobiţi cu cele 
mai strălucitoare culori, nu se găsesc la Polul Nord, ci în 
regiunile cele mai calde. Aşadar, tocmai aceste regiuni 
au produs această floră şi faună atât de bogată şi de 
variată, care ne ajută astăzi să ne susţinem viața. Şi ce- 
a creat Polul Nord? Gheţuri şi zăpezi. Aceasta arată că 
acel pol este aproape steril din punct de vedere organic, 
în timp ce regiunea tropicală este fertilă pentru că are 
condiții mai bune şi mediul cel mai armonios pentru 
dezvoltarea organismelor vii. 

Dar, pe pământ, avem şi Polul Sud. Acolo, ca şi la 
Polul Nord, există o uniformitate monotonă din punct de 


vedere organic, ceea ce înseamnă că la aceşti doi poli 
forţele vitale sunt, ca să zicem aşa, oprite. Dar natura, 
care nu suportă această stare de lucruri, a înhămat 
aceşti poli la muncă proiectându-le sucurile vitale, ce nu 
se pot exprima la suprafaţa lor, spre ecuator. Acolo se 
face simțită activitatea lor. Ca urmare, avem acolo 
vegetaţia cea mai luxuriantă şi, în general, viaţa cea mai 
bogată ca formă şi conţinut. 

Atunci, prin analogie, putem să tragem concluzia că 
aceste rezultate vor fi aceleaşi pentru orice organism în 
care predomină influenţele celor doi poli. Astfel, viața 
caută ecuatorul, adică inteligentul ecuator omenesc, ca 
să se pună la adăpost de contradicții. Dacă raționăm în 
acest fel, este uşor să înțelegem că nu frigul egoist poate 
să rezolve marile probleme în lume, aşa cum concepţiile 
simple şi obişnuite ale oamenilor nu-i aduc omenirii 
creşterea bunăstării. Străvechile forme de animale 
antediluviene moarte nu susţin viața actuală fiindcă 
aceasta, trecând, în dezvoltarea ei, prin toate vechile 
faze, n-a păstrat în ea decât amintirile preţioase ale 
importantelor legi ale naturii şi continuă să le păstreze 
cu sfinţenie. 

Giganticele fiinţe antediluviene, care şi-au construit 
în mod nesăbuit organismul ca pe nişte munţi înalţi, au 
dispărut demult. Au rămas pe pământ doar fiinţele 
modeste, dar inteligente, care au prevăzut viitorul şi s- 
au conformat legilor naturii, ce nu tolerează nici risipa, 
nici marea rezistenţă. 

Dispariţia multor rase antediluviene a fost cauzată 
doar de continua lor luptă interioară. Din toate aceste 
rase numeroase, nu mai există decât cinci care au 
rămas pe pământ: cele care au înţeles marea lege că 
dreptul este întotdeauna de partea celui care opune cea 


mai mică rezistență. Aceasta nu înseamnă totuşi că 
omul nu trebuie să-şi susțină drepturile. Trebuie să şi le 
susțină, dar cugetat, fără pierderi inutile. Dacă doi 
luptători se omoară unul pe altul în arenă, ce se câştigă 
din această luptă? Nimic, evident. Dar, dacă cei doi 
luptători se duc acasă şi-şi consacră forţele binelui celor 
apropiaţi, fiecare va arăta atunci în ce constă 
superioritatea şi forţa sa. E mai multă artă în 
incendierea unei case decât în construirea ei? Este mai 
nobil să construim o şcoală, s-o amenajăm, s-o 
înzestrăm cu profesori şi cu elevi, sau s-o distrugem şi 
să-i împrăştiem pe profesori şi pe elevi? Desigur, este 
înţelept şi lăudabil să construim, să educăm, să le facem 
celorlalți viața uşoară: sunt lucrări grandioase în care se 
manifestă Dumnezeu. 

Dar este posibil să ni se obiecteze: „Şi noi construim, 
orice, prin munca noastră. Totuşi, fapt e că noi 
construim”. Să zicem că e aşa. Construiesc casa unei 
persoane şi o umplu de bani. Dar, în acelaşi timp, o 
oblig să ia viaţa unui om sau să renunţe la morală şi să 
se gândească doar la sine, la interesele ei personale. În 
astfel de condiţii, pot să pretind că am făcut ceva util? 
Chiar am construit? Sau ai case de bani din lemn pline 
cu aur; eu le golesc şi-ţi dau în schimb case de bani din 
metal. 

Poate fi vorba de cultură în acest caz? Şi o ţară care 
e plină doar de închisori şi de deţinuţi poate să 
vorbească despre cultură? Spânzurătorile care se înalță 
într-un stat sunt oare o dovadă de morală, de religie? Cu 
siguranță că nu. Morala şi viaţa conştientă nu se 
implantează în viaţă în felul acesta. Şi astfel de fapte vor 
avea doar o consecinţă: totul se va transforma în gheață 
şi în zăpadă. Şi sevele unui astfel de popor vor trece la 


alte popoare, unde condiţii mai bune favorizează 
dezvoltarea şi progresul. De altfel, istoria ne dovedeşte 
că aşa stau lucrurile. Atâta timp cât a fost un ţinut 
tropical (Folosim aici cuvântul „tropical” ca să marcăm 
cele mai bune condiţii exterioare şi interioare care îi 
permit unei anumite culturi să înflorească), Egiptul s-a 
bucurat de o înaltă cultură. Dar, îndată ce a schimbat 
această stare cu frigul polilor, a devenit deşert. Atâta 
timp cât Babilonul şi Asiria au fost regiuni tropicale, 
literele şi civilizația au înflorit în ele. Dar, când au 
acceptat frigul polilor, s-au depopulat. Multe alte 
ținuturi, precum Grecia, Palestina, Fenicia, chiar şi 
Roma etc., au avut aceeaşi soartă. Şi la fel se va 
întâmpla cu ţările şi cu popoarele care imită exemplul 
culturilor şi popoarelor dispărute. 

Există în natură o lege menţionată şi în Evanghelii. 
Ea spune că acela care posedă cea mai mică energie şi 
n-o foloseşte va fi lipsit de ea. Şi mai spune: „Celui care 
are i se va da; dar celui care este la Polul Nord sau la 
Polul Sud i se va lua ce are”. Deocamdată, nu le este dat 
oamenilor să trăiască la Polul Nord sau la Polul Sud. 
Acestea sunt locuri rezervate doar zeilor, care şi-au 
ridicat bariere ca niciun picior de om să nu poată călca 
acolo. Din cele de mai sus, vom conchide că cel slab nu 
trebuie să se forțeze să ia forma celui puternic, pentru 
că nu va face decât să fie ridicol. 

Şi, dacă copilaşul ridică ciocanul greu al tatălui, pe 
care abia poate să-l ducă, credeţi că este în stare să-l 
folosească pentru vreo treabă? Nu! Doar îşi va pierde 
timpul. Să lăsăm ciocanele grele celor puternici şi să 
facem ceva pe măsura puterilor noastre. Şi ce ar fi pe 
măsura puterilor noastre? 


Ar fi viața raţională, care este la îndemâna oricui, 
căci în ea se află cea mai mică rezistență şi ea ne 
plasează în mediul cel mai armonios. Viaţa raţională 
vrea mame şi taţi puternici, cu o bună rezervă de energie 
spirituală şi plini de idealuri înalte, pe care trebuie să le 
inspire copiilor. Drept concluzie, vom spune că, dacă 
vreun popor din prezent se decide să-şi modifice situaţia 
interioară şi să facă să domnească ordinea şi o 
organizare înțeleaptă în viaţa lui, trebuie întâi să ia 
măsuri pentru ca mamele şi taţii să fie mult avantajaţi 
în toate privinţele. Trebuie să creeze pentru ei condiţiile 
cele mai favorabile. Dar care este poporul care aplică 
această lege astăzi? Niciun popor nu s-a ridicat încă la 
acest nivel. În sensul deplin al cuvântului, un popor atât 
de ideal nu există încă, în schimb, toţi caută viața 
rațională acolo unde este imposibil s-o găsească. Îşi 
caută viaţa acolo unde nu vine, apărarea, acolo de unde 
le vine ruina, salvarea, acolo de unde le vine moartea. Ce 
e de aşteptat în astfel de împrejurări? 

Ce se poate aştepta de la nişte oameni al căror 
organism e degradat, dar care se află încă în fruntea 
societăţii şi pe care multe persoane (mai degrabă 
ignorante) îi venerează? Viaţa lor e rațională? Şi care le e 
baza spirituală? 

Aceasta este viața degenerării. Ea a apărut pentru 
că am început să ne dezvoltăm rațiunea în cea mai mare 
dizarmonie şi cu cea mai puternică rezistenţă. Şi, într- 
adevăr, oamenii de astăzi vorbesc de rațiune, dar fără să 
fi reuşit să se ridice până la ea; vorbesc despre cultură 
fără ca ea să le fi devenit trup şi suflet, fără s-o fi 
exprimat complet. Toţi lucrează pe credit, fără vreun 
capital. 


Şi, dacă este cu adevărat aşa, de unde le va veni 
acea înaltă cultură care poate să producă nu coeziunea 
mecanică, asemenea celei din particulele de gheaţă şi de 
zăpadă sau din pietre şi metal, ci organizarea şi 
înțelegerea pe care le remarcăm în fructele perfect 
frumoase, în boabele de grâu, în lumina soarelui, care 
poartă în sine viaţa? Se consideră în zilele noastre că, pe 
pământ, omul este ființa cea mai elevată, că este după 
chipul şi asemănarea lui Dumnezeu. Dar numai 
respectându-l legea şi împlinindu-l voinţa va arăta că 
este după chipul şi asemănarea Lui. Şi în viaţa 
obişnuită, când un defunct a lăsat un testament 
moştenitorilor, aceştia au obligaţia să-i respecte ultimele 
dorinţe, aşa spune legea. Şi ce-i spune Hristos omenirii 
în testamentul lui? îi spune: „lubiţi-vă unii pe alții, 
iubiţi-vă duşmanii şi, mai presus de orice, iubiţi-L pe 
Dumnezeu şi fiţi întotdeauna gata să-l sacrificați totul”. 
Atunci, întrebăm: în faţa unei astfel de perspective, dacă 
un popor sau un om s-a hotărât să împlinească voinţa 
lui Dumnezeu, acel popor, acea societate, acel cămin 
sau acel individ s-ar afla într-o situaţie mai proastă 
decât este astăzi? Nu, s-ar simţi de mii de ori mai bine. 

O comparaţie între mijloacele folosite în viaţa privată 
şi în viaţa socială ne va clarifica gândul. Când vrem să 
scoatem o piatră, folosim un ciocan; când trebuie să 
doborâm fizic un duşman, recurgem la cuţit. Dar, dacă 
vrem să scoatem un mort din mormânt, vom reuşi oare 
cu ciocanul sau cu cuțitul? Nu. Aceasta se face doar 
prin puterea cuvântului. 

Când Hristos s-a dus la mormântul lui Lazăr, nu s-a 
slujit nici de ciocan, nici de cuţit ca să-l scoată de acolo. 
A folosit doar cuvântul. Şi a zis: „Lazăre, ridică-te!”. 
Dacă omenirea actuală şi-a putut găsi mântuirea prin 


ciocan, n-are decât să continue să-l folosească. Dacă 
popoarelor de astăzi, care se războiesc între ele, cuțitul 
le poate servi ca instrument de mântuire, să-l 
folosească. Dar, dacă ciocanul distruge, în loc să 
mântuiască, dacă cuțitul ucide, în loc să izbăvească, 
dacă cuțitul ucide, în loc să dea viaţă, ce se poate atunci 
spera de la ciocan şi de la cuţit? 

Şi, într-adevăr, dacă popoarele din prezent sunt 
pietre, să se utilizeze ciocanul contra lor. Dar, dacă sunt 
moarte spiritual, ca Lazăr, şi închise de patru zile în 
mormânt, cu ce ne vom duce să le vizităm? Cu cuvântul 
viu, se înţelege de la sine, cu legea celei mai mici 
rezistenţe, legea vieţii conştiente. Şi legea celei mai mici 
rezistențe şi a vieții raţionale creează condiţii pentru 
manifestarea Iubirii Divine. 

Şi, astfel, ceea ce s-a spus înainte ne îndeamnă să 
deducem că unica mare forță care poate să facă 
miracole, să învie popoarele, să stabilească ordinea şi 
buna organizare, să cheme la lucru mamele şi taţii 
inteligenţi, să adune surorile şi fraţii plini de iubire, să 
reunească şi să unifice toți oamenii şi să facă dreptate 
fiecăruia instituind domnia adevăratei bunăstări este 
iubirea în perfectă armonie cu viața raţională 
manifestată în mediul celei mai mici rezistenţe. Numai 
această forţă atotputernică are putinţa să facă fiinţa 
omenească demnă de a purta numele de om. 

